text:
Feria di Papiamento
Diescinco aña pasa, riba dia 21 di mei 2003, Gobierno di Aruba a acepta e decreto di ley di idioma oficial cu a haci Papiamento y Hulandes e idiomanan oficial di Aruba.
Dia 19 di mei proximo ta organisando un grandioso “Feria di Papiamento” pa celebra e echo aki, cu Papiamento ta cumpli 15 aña como idioma oficial na Aruba.
Idioma Papiamento
E echo cu Papiamento, idioma materno di 70% di poblacion di Aruba, ta reconoci como idioma oficial, tin un nificacion grandi pa e idioma como tal y pa nos pueblo.
E idioma aki a sobrebibi 300 aña di negligencia y opresion. Kier a elimin’e, a prohibie den scol, e alumno por a haya castigo si e maestro tend’e papia Papiamento, su propio idioma, figura bo. Pero Papiamento a sobrebibi e maltrato ey y ta aworaki mas fuerte cu nunca.
Idioma ta un herencia sumamente balioso cu nos mester proteha, cultiva y pasa pa e generacionnan despues di nos.
Papiamento ta cargado di nos historia y cultura. Papiamento ta e conexion entre e miembronan di comunidad Arubiano.
Feria
Departamento di Enseñansa tin un exposicion di kita sombre na e feria aki den e sala grandi di Fort Zoutman. Tin les y charla cortico cu lo kishiki bo pa haya sa mas di Papiamento.
Y bo sa cu nos tin basta wega di mesa na Papiamento masha interesante mes? Na nos feria tin un seccion caminda bo por hunga e weganan aki. Y bo tin gana di hunga pele, djul, trom, jacks manera temp’i nos tempo?
Si bo kier djis sinta wak cine na Papiamento, esey tambe por. Bin scucha storia den tur sorto di forma y tende nos poetanan declama nan poema. Musica, canto y baile no por falta. Bendemento di buki, presentacion di buki, demostracion di algun artista, artesania. Bo por mira hasta un musical. Nos historia y naturalesa tambe ta haya atencion.
E cushina di ‘The Old Cunucu House’ lo percura pa ningun hende no pasa hamber.
E feria aki ta cubri un area historico cultural di Playa cu ta encera Fort Zoutman, Plaza Juan Chabaya Padu Lampe, parkeo di Censo y e edificio di Cosecha.
Fundacion Lanta Papiamento a haya cooperacion di Departamento di Cultura Aruba, Departamento di Enseñansa, Fundacion Museo Arubiano, Cosecha, Instituto Pedagogico Arubano, Muchila Creativo, Fundacion Promove Cultura, Biblioteca Nacional Aruba, Grupo Corector di Papiamento, Fundacion Rancho, Stimaruba y di masha hopi boluntario.
Nos ta gradici nan tur inmensamente pa nan dedicacion y nan amor pa nos idioma Papiamento.
Nos ta spera un y tur na e feria cultural, educativo y recreativo, pa nos celebra nos Papiamento, diasabra, dia 19 di mei 2018, di 4:00 pa 10:00 or pm.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


c: text/html

text:
Mi a tende ku tin un kambio faborabel pa suidadano den e lei di apelashon kontra di Gobierno?
Na tur mi lesadonan Felis 2016, salu, bendishon I prosperidat. E anja aki mi ta desea kada un di bosnan Lus, Amor I Pas. Ban wak e tema di e siman aki.
Pregunta:Mi a tende ku tin un kambio faborabel pa suidadano den e lei di apelashon kontra di Gobierno?
Awe mi ke atende un tema di apelashon ku por hasi riba un desishon di un Minister, i e tempu stipula dor lei. E lei aki yama Landsverordening Administratiefrecht LAR. Nos tur sa hasi petishon serka gobiernu, sea pa traha un kas of pa un permit di trabou of negoshi i hasta pa organisa un fiesta. E prosedura pa hasi un petishon di kualke indole ta algu legitimo ku ta stipula den lei. Pero e ferfelu ta ku mayoria bia “Gobièrnu” ta lubida di duna un kontesta riba un petishon . Of tin bia ta rechasa e petishon di nos i asta por aprobe ku yen kondishon. Kualke desishon ku Gobièrno tuma riba un petishon ku un suidadano a hasi yama un dekreto of “Beschikking” Kiko por hasi?
Na momentu ku bo a hasi un petishon I bo no a hanja kontesta of “beshikking” bo tin mag di hasi un apelashon na e Ministerio ku mester tuma un desishon of na Korte. E “beschikking “aki na momentu ku bo resibi’e sea personal of via post, mester fiha kuantu tempu tin skibi aden si akaso abo no ta di akuerdo ku e desishon tuma dor di gobiernu. Mi ta duna un ehèmpel :den kaso di un permit di estadia e lei ta stipula ku den 4 luna, despues ku a hasi e petishon, bo por hasi apelashon si Gobierno no duna bo un kontesta riba bo petishon. Si den e mesun kaso di permit di estadia bo a hanja un “beshikking” I bo no ta di akuerdo ku n’e, e lei ta stipula ku den 6 siman bo por hasi un apelashon. Tene na kuenta si, ku kada tipo di permit tin nan tempu di duna un “beschikking” i pa hasi apelashon. Esaki ta stipula den un lei partikular.
Laga nos sigui ku nos ehempel di un permit di estadia. Despues ku bo a hasi apelashon na gobierno, e ministerio mester kontesta bo dinter di 4 luna. Ora e ministerio no ta duna bo su beshikking riba bo apelashon, bo tin 6 siman atrobe pa apelá. E tempu di 6 siman mayoria bia e suidadano ta eksperensha esaki komo unu hopi kòrtiku pa hasi apelashon i si bo no konose lei e konseuensha mayoria di biaha ta, ku bo ta lat ku bo apelashon. E fèrfelu di e asuntu aki ta ku na momentu ku e 6 siman pasa anto bo no apelá, e desishon ei ta haña ‘poder di lei’. Esei kemen ku e desishon ei ta final i probablemente abo mester kuminsá kompletamente di nobo ku bo petishon.
Entrante di Sèptember 2015, a bin un kambio den lei di LAR(Landsverordening Administratiefrecht) ku ta hasi posibel ku maske bo ta lat bo por hasi apelashon tog. Esey kemen ku si akaso 6 siman pasa pa kualke motibu òf otro, no ta nada paso bo por hasi apelashon ainda. Esaki ta trese kune ku e persona ku hiba un kaso kontra di Gobiernu awor tin mas seguridat den lei, den e sentido ku si e no sa kiko e por a hasi ku un “beschikking” di gobiernu si e no ta di akuerdo ku n’e anto e no konose su derechinan, e ta haña sufisiente tempu pa apelá su kaso. Naturalmente bo no por warda si muchu largu pa hasi bo apelashon. Esaki sigur ta un avanse grandi I positivo pa nos pueblo i personanan ku ta hasi petishon serka gobièrnu. Pues ja bo sa awor bo sa kon bo ta para ora ku bo hasi un petishon pa kualke permit serka gobiernu. Na mi lesado nan, dor di hopi kompromiso mi ta sigui atende pregunta pero e kolumna ta sali 2 bia pa luna. Pero manera semper mi ta keda na bosnan ordu. Tur kos bon.

robotstxt: allowed

filter: keep


text:
Huur Espacio
E espacio multifuncional y sala di reunion na MFA Noord ta disponibel pa huur. E espacionan ta espacioso y ideal pa reunion, presentacion, curso y conferencianan chikito cu diferente posibilidad di setup. E atmosfera profesional y staf amabel lo yuda bo hasi bo evento exitoso. E edificio di MFA Noord ta situa central den bario di Noord cu amplio espacio pa parkeer. Pa mas informacion riba e disponibilidad di e espacionan por manda un peticion yenando e formulario aki bou (Website Booking Option). Tambe por tuma contacto cu Manager of MFA Medewerker di MFA Noord na 281-0001.
Lista di prijs
Servicio adicional
– Set up Beamer/Sound System/TV
– Set up/Ruim op
- E prijs pa huur ta inclui mesa, stoel y Wi-Fi.
- Departamentonan di gobierno ta haya 50% di descuento ariba e prijsnan stipula.
- Departamentonan di gobierno cu ta cai bou di Ministerio di Asuntonan General por hasi uso di e espacionan completamente gratis.
Click aki pa contract y regla nan di huur.


text:
Recientemente KrossHart a lansa su album nobo yama Explora. Den e album aki por a tuma nota di varios cantica clasico di nos cultura local, cual a wordo completamente transforma den un bachi nobo, manera e piesa conoci “Cunucu di Seit”, canticanan conoci internacionalmente manera “My favorite things”, cu a haya un toke Arubiano y influencia Caribense. Tin tambe composicionan unico creacion di e hobennan cu ta lidera e proyecto y cu a colabora cu varios artista y musico regional y internacional.
E iniciativa aki a cuminsa for di aña 2020 unda cu KrossHart a biaha pa exterior y graba e diferente instrumentnan cu e musiconan na Belgica y Hulanda. Inicialmente a proyecto aki mester a wordo graba na Boston, pero esaki a transcuri net den e temporada cu a cera frontera cual a pone cu e ekipo di KrossHart mester a bin cu un otro alternativa y a opta pa biaha pa Europa. Despues di e lunanan di trabou duro y apesar di tur contratiempo y desafio cu nan a encontra nan mes cune como consecuencia di e pandemia, nan ta contento di finalmente por comparti nan arte musical nobo.
E prome cancion cu a wordo estrena di e album aki den luna di april 2021 tabata “Andicuri” cual ta un cancion cu a ser componi door di KrossHart y a ser interpreta pa Izaline Calister, cual sigur no ta un artista desconoci y ta un orguyo di e islanan ABC. Un cancion profundo cu ta pone nos refleha riba e buskeda di amor, paz, y felicidad, cu ta pone nos realisa cu tur esaki por ser haya den cada un di nos mes.
E di dos cantica cu a ser lansa ta un piesa instrumental titula “Black Hat” cual a ser lansa den luna di september y cu a ser inspira door di e artista Munir Hossn y su musica. E album nobo Explora ta conta cu un total di nuebe cantica cu sigur ta un gran homenahe na nos cultura local y regional, na unda nos por disfruta di nos herencia musical cu un toke moderno.
KrossHart ta un concepto cu a nace den e mente di Siegfried Hart y Chris Kross, dos musico local cu desde un edad hoben a mustra un aprecio grandi den preserva nos cultura. Cu trancurso di tempo KrossHart a crece y ta conta cu otro colaboradornan entre otro Susjaira Kerpens, cu ta un vocalista cu ta parti di e ekipo y cual a forma parti di tur dos album. Tambe ta conta cu e apoyo di Darwin Winklaar cu ta lidera e iniciativanan di mercadeo pa e grupo y Eva Croes cu tambe ta forma parti di e ekipo.
Mester menciona tambe cu den e luna di december KrossHart lo presenta varios concierto pa asina pueblo di Aruba por disfruta en bibo di Explora. Tur esaki no por a wordo realisa sin e aporte grandi di e instancianan Prins Bernhard Cultuurfonds y Unoca y cu semper a kere den e vision y a apoya KrossHart. Pa esnan cu kier disfruta e cancionnan aki por haci esaki via e plataformanan di streaming di musica y tambe via e medionan social di KrossHart.


text:
Jazz
Jazz ta un estilo di músika ku a surgi for di diferente sorto di músika tradishonal. E fuente importante di Jazz músika jazz, manera hopi hende ta bisa, a bin foi Afrika. Pa interpretá músika jazz nos mester bai bèk den tempu nan di katibu. E Afrikanonan ku a bin komo katibu riba henter kontinente Amerika i islanan den Karibe a trese nan músika ritmiko i baila i otro kustumbernan folklóriko di tur parti dje kontinente Afrika,tabatin tur sorto di músika i instrumentonan ku nan mes tabata traha pa toka balia, ora di trabou,fiesta,ora nan tabata bai guera kontra otro desendénan,ora di bai dera e mortonan i ora di gradisí nan Dios.Tur e kultura primitivo di partinan dje kontinente Afrika i Oropa a trese nan músika, baila i instrumentunan foi nan paisnan natal. Den siglonan pasa a surgi riba e islanan den karibe i sùit Amerika foi e músikanan tradishonal di kolonialistanan,Spaño,franses,Português,Iglesnan i foi parti dje kontinente Afrika kaminda e katibunan a bin ku nan músika rimiko,ku a mesklá i forma un otro estilo di musika riba e islanan,di kada un tiki.Asina por menshoná un kantidat di músika ritmiko,baila i kansionnan den karibe i sùit Amerika.
Blues[editá | editá fuente]
Na Estádos Unídos ya kaba tabatin hopi sorto di músika Afrikano i di paisnan Oropeo ku a mesklá i forma nan mes músika.Jazz ta un estilo di muzik mesklá ku a surgi den parti sùit di Merka den bisendario di New Oleans.E Katibunan di plantashinan di katuna,ku tabata kanta kantikanan religioso manera gospels,spiritual,worksong.Blues ta un variashon dje kantikanan religioso menshoná ku e katibunan ta ekspresá nan sintimentunan ku ta bin foi nan kurason,un hende òf un grupo di hende por kanta ku músika òf sin músika.E kansionnan ei ku nan tabata kanta pa yuda pasa dianan largu di trabounan pisa ku nan tabata hasi.
New Orleans Jazz[editá | editá fuente]
Jazz ta otro variashon di músika di desendiente di katibunan ku nan kuminsa toka rònt di aña 1910,Jazz ta un mesklá di ragtime(músika di Scott Joplin),blues,banda i mars músika,pa toka Jazz mester tabatin instrumentonan di músika di banda(fan-fare) manera trompet,trombon,klarinet,tuba i saksofon,instrumentonan ritmiko manera banjo,piano,contrabas i drùm.Un maestro ku a trese un otro variashon den jazz musíka tabata Joe"King"Oliver.Te awendia e variashon aki ta eksistí.


text:
Template of post with Photo Gallery
WILLEMSTAD – Insert your Text Contact Us
ENTREGA ROSA DI SAN JORGE 2021 NA E TIM DI “FRONTLINERS” I “VOEDSELBANK CURACAO” DEN KUADRO DI 91 ANIVERSARIO SCOUTING NA KORSOU
WILLEMSTAD – Riba promé di yüni 2021, Scouting Antiano e asosashon di Scout di Kòrsou, ta selebrá e hecho ku 91 aña pasá ofisialmente e promé grupo di Scout a keda fundá na Kòrsou. Pioneronan manera Carl Nicolaas (Shon Cai) Winkel i Marinus van de Maarel dia promé di...
World Moot 2020 Ireland
World Moot 2020 Ireland
Proyekto “Ban Inová Scouting”
Ban Inová Scouting
Reunion general ku gruponan
Reunion general ku gruponan
Scouting Antiano’s SDG Challenge
Aki nos ke kompartí e presentashon tokante SDG ku a duna na nos apertura di aña.
Mensaje di Temporada di Pasku di Scouting Antiano
Contact Us
Link pa Online Zoom meeting – Youth for the Sustainable Development Goals (SDGs)
Hi hóben Scout, Mañan atardi, 2 di Oktober 2020 nos ta wardabo pa nos 'virtual conversation' via zoom. Bo ta interesá di sa mas di e metanan mundial aki pa 2030, kiko ta e plan pa Kòrsou i kon bo por forma parti? Djòin nos...
Invitashon pa hóben: Youth for the Sustainable Development Goals (SDGs)
Hey hóben, Bo tabata sa ku sinku aña pasá, mundu a bai di akuerdo ku e “Agènda 2030 pa Desaroyo Sostenibel” ku ta konsentrá riba un kantidat di 17 Meta pa Desaroyo Sostenibel (SDGs). E agènda ta enserá un Plan di Akshon dirigí riba Hende, Planeta, Prosperidat i Pas...
Invitashon pa Promé Reunion Edukativo di Baden Powell Toastmasters Club
Pa medio di e invitashon aki miembronan di Baden Powell Toastmasters Club kier a invita miembronan di Scouting Antiano i otro organisashonnan afiliá na Juegd Centrale Curacao, na e promé reunion edukashonal di nos klup. Fecha : 25 di Ougùstùs, 2020Ora : 7or...
#KedaKas – Scouting Antiano
Ku e kampaña #KedaKas, Scouting Antiano kier uni su mes na e medidanan tuma pa nos Gobièrnu I ekspertonan den Salubridat pa enkurashá nos Scoutnan, Lidernan, Mayornan I pueblo di Kòrsou kompletu pa trata na KEDA KAS mas tantu posibel pa asina huntu komo un Pueblo, uni...
Jamboree On The Internet (JOTI) – Special Edition
Apresiable Scoutnan di Scouting Antiano, Athunto boso ta haña un invitashon di WOSM, den kual nan ta anunsiá un Edishon Speshal di un Jamboree on the Internet (JOTI) ku lo tuma lugá di 3 pa 5 di Aprel 2020, pa tur Scout, hóbennan I komunidatnan di rònt mundu por...
Gruponan di Scouting Antiano a partisipa na CuraDoet 2020
Willemstad – Dianan 13 i 14 di Mart 2020, a tuma lugá e akshon boluntario di mas grandi di Kòrsou i Reino. Den di shete edishon di Curadoet, manera di tur e edishonnan di Curadoet vários Grupo di Scout di Scouting Antiano ta partisipá huntu ku nan Scoutnan, Lidernan,...
Scouting Antiano Ganadó di Kuki Award 2019
Otrabanda – Djaweps, 23 di Yanüari 2020 – e kompania Kuki+Ko a otorgá e Kuki Award 2019 pa e mihó website di 2019 na e asosashon di Scout di Curaçao – Scouting Antiano.Pa e Kuki-award 2019 dos website a wòrdu nominá: Scouting Antiano i un blog di Hans Bicker.Scouting...
Apertura Aña di Scout 2020
BARBER – Djasabra, 4 di Yanüari 2020, e organisashon di Scout di Curaçao – Scouting Antiano, a selebrá – Apertura di aña di Scout den e bario di Barber, na iglesia San Hosé. E tema di e apertura di aña di Scout 2020, tabata “Ban Biba Nos Leinan”. Nos kapelan Pastor...
Selebrashon di Dia di Boluntario 2019
GROOT KWARTIER – Dia 5 di Desèmber 2019, e asosashon di Scout di Curaçao – Scouting Antiano a selebrá huntu ku su lidernan i invitadonan e DIA BOLUNTARIO 2019.Nashonnan Uni a dekretá di 5 di desèmber komo e dia di Boluntario Internashonal, rònt mundu organisashonnan...
Selebrashon 20 aña – Grupo Pader Amado Romer
WILLEMSTAD – Dia 5 di desèmber 2019, Grupo di Scout Pader Amado Römer, miembro di Scouting Antiano e asosashon di Scout di Curaçao a selebrá e hecho memorabel ku nan grupo di Scout a kumpli 20 aña di eksistensha.Den un resepshon na Adrianna’s Reception Room, dia 7 di...
Joint Meeting BADEN POWELL TOASTMASTERS CLUB & EMMASTAD TOASTMASTER CLUB
Willemstad - Djamars 3 di Desèmbèr BADEN POWELL TOASTMASTERS CLUB tabata di bishita na EMMASTAD TOASTMASTERS CLUB. Nos di BADEN POWELL TOASTMASTERS CLUB a ser invitá dor di EMMASTAD TOASTMASTERS CLUB pa un asina yamá “Joint Meeting” den kual 2 klup ta djòin pa huntu...
Koempoelan Aruba 2019 – “I AM ME”
ORANJESTAD – ARUBA – Den e wikènt di 15 pa 17 di Novèmber 2019,E asosashon di Scout – Scouting Aruba a organisá, Koempoelan 2019.E palabra koempoelan òf kumpulan manera nan ta bisa ta un palabra ku ta bin di e lenga Indones ku ta literalmente nifiká un reunion òf...
Selebrashon Fiesta di Kristu Rei 2019 i 40 ora Adorason di Santisimo
WILLEMSTAD – Djabièrnè, 22 di Novèmber di 7or pa 8or di anochi miembronan hóben i adulto di Scouting Antiano e asosashon di Scout di Kòrsou a partisipá aktivamente na parti di e selebrashon di e fiesta di Kristu Rei ku tabata e 40 ora di adorashon na Santísimo. Esaki...
Selebrashon 70 aña – Grupo di Zeeverkenners Mgr. Verriet
BRAKKEPUT – Djasabra, 19 di Novèmber, 2019 Grupo di Zeeverkenners – Mgr. Verriet, miembro di e asosashon di Scout di Curaçao, Scouting Antiano a selebrá e hecho ku 70 aña pasa riba un 19 di Novèmber, 1949, shete hóben ku a disidí di lanta un grupo di Zeeverkenners,...
Proyekto “TRESE BO TAS” – Clean Up Day
WILLEMSTAD – Djasabra mainta, 2 di Novèmber, gruponan di Scouting Antiano e asosashon di Scout di Kòrsou a partisipá ku vários Grupo konsistiendo di Bevers, Welpen, Scouts, i Explorers kompaña ku nan lidernan na di dos evento di e promé fase organisá pa e sekshon di...
Scouting Antiano i Scouting Aruba preparando pa 90 aña mas di Scouting riba nos islanan.
Scouting Antiano i Scouting Aruba preparando pa 90 aña mas di Scouting riba nos islanan. Na 1930 a establesé e promé organisashon formal na, e tempu ei, Antias Hulandes. Pues otro aña, na 2020, nos lo selebrá ku ya pa 90 aña tin Scouting na Kòrsou i Aruba.
Apesar di basta kambio den konstelashon estatal komo den e organisashon di Scouting mes, ketu bai tin un bon relashon entre Scouting Antiano i Scouting Aruba. Tur dos tin e firme intenshon pa por selebrá 90 aña di Scouting, ofresiendo nos hubentut un programa di Scouting aktualisá, atraktivo i yen di retu.
Selebrashon di 100 aña di Wood Badge
Riba e mainta di 8 di Sèptèmber 1919, e fundadó di Scouting Mundial, Lord Stephenson Smyth Baden-Powell di Gilwell a kuminsá ku un kampamentu pa lider riba e tereno di Gilwell djis pafó di Londres na Inglatera. Despues di a kompletá e 11 dianan di kurso, Baden-Powell...
JOTA-JOTI 2019 – Un Evento Eksitoso
Di 18 pa 20 di Òktober 2019, Scouting Antiano e asosashon di Scout di Curaçao a partisipá na JOTA-JOTI 2019 ku ta e evento mundial di WOSM (World Organization of the Scout Movement) ku tradishonalmente ta wòrdu tene den e di tres wikènt di Òktober. JOTA=JOTI ta para...
Dutch Caribbean Leadership Training 4
WILLEMSTAD – Di 4 pa 7 di Oktober, Youth Network di Scouting Antiano a organisa e di kuater DCLT ku ta para pa Dutch Caribbean Leadership Training. E training aki a tuma logá na e Mancamp di Refineria Isla kaminda vários Scout di Scouting Antiano a partisipá. Scouting...
Baden Powell Toastmasters Club – International Speech Contest na Papiamentu
GROOT KWARTIER – Djadumingu 6 di Òktober 2019, Baden Powell Toastmasters Club, a organisá un tremendo spich kòntèst internashonal na papiamentu ku tabatin komo titulo “WELCOME TO THE JUNGLE”.Na e spich kòntèst aki ku a tuma lugá atardi na e edifisio di JCC, a wòrdu...
JOTA-JOTI 2019 – Ban Komuniká Nos Kultura
Tradishonalmente den luna di òktober ta tuma lugá mundialmente un kampamentu di komunikashon yamá Jota Joti. Jota-Joti ta para pa Jamboree on the Air i Jamboree on the Internèt. E aña aki e kampamentu aki ta e fecha 18 pa 20 di òktober 2019. Pa nos na Kòrsou Jota Joti...
Kurso Básiko 2019
WILLEMSTAD – Den wikènt di 22-21 I 23 Sèptèmber 2019, dies nuebe (19) lider aspirante di Scouting Antiano, e asosashon di Scout di Kòrsou a partisipá na un Kurso Básiko na e sentro di kampamentu na Brakapoti. Bou di guia di lidernan di ekipo di Rekurso Humano,...
Proyekto “TRESE BO TAS”
WILLEMSTAD – Djasabra, 14 di Sèptèmber, gruponan di Scouting Antiano e asosashon di Scout di Kòrsou a partisipá ku hopi mucha/hóbennan di e sekshonnan di Bevers, Welpen, Scouts, i Explorers kompaña ku nan lidernan na un evento organisá pa e sekshon di UNESCO (United...
Konkurso di Lema i Logo
Konkurso di Lema (Slogan) di Scouting Antiano 90 aña Scouting na Kòrsou Direktiva i Staf di Scouting Antiano kier a invitá tur miembro pa partisipá na e Konkurso di Lema (Slogan) i Logo pa e selebrashon di 90 aña Scouting na Kòrsou, ku wòrdu selebrá na aña 2020....
Kontigente di Scouting Antiano na Jamboree 2019
Dia 22 di Yüli 2019, tabata e inougurashon di e di 24 World Scout Jamboree Mundial, kaminda mas di 45,000 Scout I Lider Scout di mas ku 150 pais a bini huntu na Summit Bechtel Reserve, West Virginia – Estados Unidos (USA), pa “Unlock a New World,” ku ta e tema di e Jamboree.
Instalashon di Kontingente di Scouting Antiano – WSJ 2019
Scouting Antiano ta e asosashon di Scout di Curacao ful miembro di WOSM ku un miembresia di 1,500 Scout riba e aña aki atrobe ta bai partispa na un Jamboree Mundial. E Jamboree Mundia di aña 2019 lo wordu tene na West Virginia – Estados Unidos (USA). Kada kwater aña e Movementu di Scout Mundial – WOSM ta organisa e kampamentu internashonal aki ku partisipashon di Scout di kada skina di e mundu aki.
Instalashon di Direktiva 2019-2020 – Baden Powell Toastmasters club
WILLEMSTAD - Djabièrnè 5 di Yüli 2019, Toastmaster Club Baden-Powell a instalá su direktiva nobo pa aña 2019 -2020. Den un seremonia dirigí pa MC - ACB/ALB Antonia Richardson, miembronan nobo di e direktiva a keda instalá pa ACS/ALB Violet Martina. E direktiva di...
Raportage di e prome semester di ISC
Durante di e di 27 Konferensha Regional di e region di Scouting Interamerikana, na November 2018, un komite nobo
a wordu skohe pa e asosashon miembronan di nos region. Durante di e reunion aki miembro di Scouting Antiano – Daniel Corsen Jr. a wordu skohe komo Presidente di e Komite.
Pa medio di e komunikado aki nos Komite Regional kier para ketu na nan logronan den e prome 6 luna i algun dia ku nan tin komo komite regional.
Klik riba e potret pa bo mira e reportage kompletu.
Programa di Scout Shop den Fakansi.
Programa di Scoutshop den fakansi.
Kurso di Introdukshon pa Lider
On Saturday,, June 22, 2019, Coordinated by the Human Resource Team of Scouting Antiano, 29 Future Leaders have passed their Introduction Course. As part as the cerfitification as Leaders the Scouts have to atend two Courses, an Introduction and a Basic Course. and to terminate a project succesfully
Aktividat pa Scouts – Learning by Doing di Distrikto 3
Djasabra 15 di Yüni 2019, na Sentro di Kampamentu di Scouting Antiano a tuma lugá un treinen pa e sekshon di Tropa pa Scoutnan di Distrikto 3, ku a wòrdu yama “Learning by Doing”. E meta di e dia di treinen tabata pa Scoutnan, na un forma hopi kreativo i aktivo reta kada un di Scout pa siña i pone den práktika tur lokual ta forma parti di e bida komo un Scout.
Prome Santa Komunion i Konfirmashon 2019
Djasabra, 8 di Yüni na Katedral di Pietermaai den oranan di mainta durante di sirbishi di Eukaristia solèm presidí pa Kapelan di Scouting Antiano Morrison Laporte vários mucha i hóben di Scouting Antiano a risibí nan Promé Santa Komunion i a wòrdu Konfirmá.
Festival di Kor 2019
Djadumingu riba 2 di Yüni 2019, den e Sporthal di International School na Emmastad ku un sala kompletamente di “Sold Out”, diestres Grupo di Scouting Antiano, e asosashon di Scout di Curaçao a kompetí kontra otro den Promé edishon di Festival di Kor “Singing Scouts”.
Caribbean Steering Committee Meeting
Caribbean Scout Commissioners Steering Committee meeting
Selebrashon di Dia di San Jorge 2019
Djasabra dia 20 di aprel 2019, e asoshon di Scout di Korsou – Scouting Antiano a selebra e dia di San Jorge den e bario di Boka di Sami
Aruba, March 22 – 24 2019
The Caribbean Scout Commissioners meeting took place from March 22 to 25 in Aruba.
Treinin di Dialogo di Pas
Den wikènt di 4 pa 6 Mei, lidernan di diferente sekshon di Scouting Antiano huntu ku lidernan di Scouting Aruba a partisipá na un wikènt di introdukshon di e tema di “Diálogo pa Pas”.
Jota Joti 2018
Jota Joti is a yearly World Event. It stands for Jamboree On The Air and Jamboree On The Internet.
Risibimentu 2018
Un bunita fiesta


text:
Den su rapport riba desaroyonan financiero durante prome kwartaal di 2021, publica durante weekend, Banco Central di Aruba a informa cu e suministro di placa a expande. Ademas, prestamo di hipoteca pa vivienda di institucionnan financiero a contrae cu Afl. 3.1 miyon na Afl. 2,022.8 miyon na fin di maart 2021, compara cu fin di december 2020.
Placa y credito
Den prome kwartaal di 2021, e suministro di placa a expande cu Afl. 60.1 miyon na Afl. 4,875.5 miyon, compara cu e di cuatro kwartaal di 2020. E aumento a resulta di aumento den tanto den activo externo neto (+Aft. 41.0 miyon) y den activo domestico neto (+Afl. 19.1 miyon).
E expansion den e componente domestico den e suministro di placa tabata resultado di un aumento den credito domestico di Afl. 43.9 miyon y un reduccion den articulonan den balance sheet no relaciona cu credito di Afl. 24.8 miyon. E reduccion den e balance sheet no relaciona cu credito a tabata debi na aumento den âotro pasivoâ, provision pa perdida crediticioâ y âcapital social di e accionistananâ, y disminucionnan den âlocal y ekipoâ y âcuenta pa cobra y pago anticipaâ.
E aumento den credito domestico tabata pa motibo di un aumento den e activo neto di sector bancario den sector publico (+Afl. 68.4 miyon) y un reduccion den activo di sector bancario den sector priva (-Afl. 24.5 miyon). E activonan neto mas halto di sector bancario den sector publico a resulta di depositonan menor di gobierno (-Afl. 88.3 miyon) y activonan bruto (-Afl. 19.9 miyon).
E reduccion di activo den sector bancario den sector priva tabata causa pa reduccion den credito di consumidor (-Afl. 19.8 miyon), prestamo na empresa (-Afl. 3.9 miyon) y hipoteca pa vivienda (-Afl. 1.0 miyon).
E margen di tasa di interes di e banconan comercial (calcula como e diferencia entre e tasa averahe di interes ponderado paga riba prestamo nobo, y e tasa averahe di interes ponderado ofreci riba depositonan nobo) a reduci cu 0.7 punto porcentual na 4.2 porciento den prome kwartaal di 2021, ora di compara cu di cuatro kwartaal di 2020. Esaki a resulta di un reduccion di 0.4 punto porcentual na 6.3 porciento den e tasa averahe di interes ponderado cobra riba prestamo nobo y un aumento di 0.4 punto porcentual na 2.1 porciento di e tasa di interesa ofreci riba depositonan nobo.
Institucionnan financiero no-monetario
E balance sheet agrega total di e institucionnan financiero no-monetario a aumenta cu Afl. 89.8 miyon, of 1.9 porciento, na Afl. 4,863.8 miyon, compara cu e di cuatro kwartaal di 2020.
Riba e banda di liability, a registra 198.9 miyon florin pa otro rubro (neto) compara cu e Afl. 169.2 miyon den e kwartaal anterior. Ora compara esaki cu e di cuatro kwartaal di 2020, e fondo di reserva di seguro, provisionnan pa fondo di pension y e âprestamo y depositoâ a crece cu Afl. 36.2 miyon, Aftl. 29.7 miyon, y Afl. 7.8 miyon respectivamente.
Mercado di hipoteca
Prestamo di hipoteca pa vivienda di institucionnan financiero a contrae cu Afl. 3.1 miyon na Afl. 2,022.8 miyon na fin di maart 2021, compara cu fin di december 2020. E reduccion aki a resulta di e caida den prestamo di hipoteca pa vivienda di banconan di hipoteca (-Afl. 2.5 miyon), banconan comercial (-Afl. 1.4 miyon), y fondonan di pension (-Afl. 2.5 miyon). Den contraste, prestamo di hipoteca di vivienda di otro institucionnan financiero (+Afl. 0.9 miyon) y companianan di seguro di bida (+Afl. 0.8 miyon) a aumenta.
Pa fin di maart 2021, tabatin aumento den share di mercado di banconan comercial (+0.7 punto porcentual) y banconan di hipoteca (+0.1 punto porcentual) ora di compara cu e prome kwartaal di 2020. Den contraste, e share di mercado a reduci pa fondonan di pension (-0.6 punto porcentual) y companianan di seguro di bida (-0.2 punto porcentual). E share di mercado pa otro institucion financiero a keda igual.


text:
Oranjestad-Selecion di landamento di Aruba lo participa na e Campeonato CARIFTA na Barbados e promer siman di April. E 6 landadornan den e categoria 13-14 anja ta un grupo yen di experencia ariba nivel di Carifta Swimming Championships. Den categoría di muchamuher, Aruba tin 4 landador masha fuerte y talentoso, KEELEY MADURO, FLORENCE KOCK, ANAHI SCHREUDERS y ELISABETH TIMMER. Tur cuater landador a gana varios medaya individual y den relevo den e ultimo edicionnan di CARIFTA, y sigur lo ta e equipo mas fuerte den relevo atrobe. Tur 4 damita lo competi den evetonan individual tambe. Keeley, den vlinderslag y Florence den estilo liber, ambos ta den top landadornan di nos region. AZB tin hopi speransa cu nos himno lo bai zona na BARBADOS pa e dos landadornan aki. Anahi, specialista di pecho, lo ta hopi fuerte den su distancianan. Pa Elisabeth esaki ta e promer anja den e categoría aki, sin embargo su capacidad den liber y lomba sigur lo hibele pa final.
Pa loke ta trata e mucha hombernan, Aruba lo ta bon representa cu BRANDON CHEONG y DANIEL JACOBS.
Pa Daniel esaki ta su di dos anja den e categoría aki, y prospecto ta hopi grandi cu Daniel lo yega final den tur su eventonan cu hopi posibilidad di gana medaya. Aunke cu Brandon ta den su promer anja den e categoría , su temponan den estilo pecho sigur lo ta un di e mas liher nan na Barbados.
Daniel lo competi den tur distancia di estilo liber y tambe den Combinado Individual y Brandon lo competi den pecho y libre distancia cortico
Despues di Carifta, e 6 hobennan aki, esta KEELEY, FLORENCE, ANAHI, ELISABETH, BRANDON y DANIEL lo biaha for di Barbados directamente pa Lima, Peru, pa competi na e Sudamericano Juvenil 2015, cual lo tuma luga dianan 13 pa 18 april. Esaki lo ta e prome biaha cu e grupo hoben aki por participa na e Sudamericano. Tur 6 atletanan lo competi den eventonan individual y den relevo.
Sudamericano lo conoce relevo mixto, 2 mucha muher y dos mucha homber. Aruba lo particia den relevo di mucha muher 13-14 y den e mixed relays 13-14.
E campeonato aki ta di nivel hopi halto door di participación di paisnan grandi den landamemto manera Brazil, Colombia, Venezuela y Argentina.
Nos ta desea tur atleta hopi exito den e dos competencianan aki.


text:
Meta di e enkuentro aki tabata pa papia ofisialmente ku Minister tokante tur e diferente tiponan di “screening” ku Fundashon Prevenshon ta hasiendo bou di pueblo di Korsou, i tambe pa tuma despedida komo presidente di Fundashon Prevenshon.
Prof Pinedo lo sigi duna su konsehonan komo miembro honorario di Fundashon Prevenshon.
Tambe Prof. Pinedo a indiká ku e despues ku ela bini bèk Korsou ela traha durante 12 aña ku e Fundashon dunando tur ku tin na bienestar di nos pueblo.
E kombersashon a bai den un esfera hopi ameno i Prof Pinedo tabata kontentu ku e kombersashon mirando e echo tambe ku Minister Pieters-Janga, na momentu ku e tabata dokter di kas tabata duna su aporte na e screeningnan dor di konsientisá pashentnan i soru pa nan tambe a hasi e diferente screeningnan pa asina por a kontribui na nan mes salú.


text:
Entrego di Dos Tesis di SVb na Minister
Diamars merdia director di Banco di Seguro Social di Aruba SVb, sr. ir. Edwin Jacobs, acompaña pa sra. drs. Celina Tromp, funcionario di maneho di SVb, a realisa un bishita na Minister sr. Dangui Oduber, kende ta e minister encarga cu seguridad social di nos pais. Durante e bishita tanto sra. Tromp como sr. Jacobs a haci entrega di nan tesis, cual recien ambos a defende cu exito na Universidad di Buenos Aires y asina a termina nan maestria den Gestion Actuarial para la Seguridad Social. Sra. Tromp su tesis tin como enfoke central e seguronan di malesa y accidente, mientras sr. Jacobs su estudio tabata dirigi riba e seguro di gastonan medico, AZV.
Durante e encuentro, sr. Jacobs a informa Minister Dangui Oduber di e importancia di e estudio na nivel di master aki pa e trabaonan na SVb y a mustra cu e estudio a permiti e dos trahadornan di SVb amplia y profundisa nan conocemento teoretico di ciencia actuarial. Esaki sigur ta contribui na mas profesionalisacion di e trabaonan di SVb. Cu e trabaonan di tesis, e estudio a permiti traha tambe na nivel di seguridad social. Seguridad Social na Aruba ta inclui e seguronan cu SVb ta administra mas e seguro di AZV. Sr. Jacobs a mustra su gratitud na Organo Ehecutivo di AZV cu a duna tur cooperacion pa a ricibi e datonan necesario pa asina por a realisa e proyeccionnan di gasto di AZV.
Sr. Jacobs ta indica cu a pone un paso importante pa monitoreo di desaroyonan riba seguridad social y SVb lo busca e cooperacion cu AZV pa por sigui haci e trabao aki di monitoreo ariba termino di 15 pa 20 aña.
Di su banda Minister Dangui Oduber a felicita tanto sra. Tromp como sr. Jacobs y a deseanan exito den trabao na beneficio di nos comunidad.


text:
KRALENDIJK — Awe mainta nos a drenta ku e notisia ku a haña un kabuya paresido na e kabuya di anker di e piskado perdi. Mientras tantu por kofnirma ku ta e kabuya di e piskado Ulvick Pinedo. Esaki a keda rekonose dor di un kolega piskado di dje ku ta kore e boto Marjuel. E kolega piskado a bisa tambe ku a enkontra huntu ku e kabuya aki, un asina yama rosario ku tambe ta uza ora di piska i tambe un anzue pega na e kabuya. E la remarka tambe ku e ta haña e kos straño ku e rosario ta pega na e kabuya di anker. Ta algu ku no sa sosode normalmente, i esaki a lanta algun spekulashonnan. Tambe a piskado kolega a bisa ku e ta rekonose e kabuya i rosario aki 100% paso tur mainta e ta pasa serka e piskado di Ulvick Pinedo prome ku e bai laman, pues eta konfirma e echo ku e kabuya aki ta di Ulvick Pinedo su boto. Stinapa konhuntamente ku polis i otro departamentu nan ta sigui vigila i kontinua ku e investigashon relashona ku e piskado perdi aki.
FUENTE: LIVE 99 FM


text:
Kralendijk, 22 novèmber 2021 – E aña akí, Sea Turtle Conservation Bonaire (STCB) ta mira patras riba 30 aña di konservashon eksitoso na Boneiru. Turtuganan di laman ta keda un tópiko di hopi importansia pa Boneiru danki na e esfuersonan di konservashon ku a keda tumá riba nos isla for di kuminsamentu di añanan 1990. Ta un tremendo ehèmpel di kolaborashon entre e komunidat, e sektor non-profit i gobièrnu.
E meta ku a logra ta un kambio di persepshon i di balor kultural di turtuga di laman, for di un fuente importante di kuminda pa para bira un aspekto ku fama i apresiá komo un parti importante di e salubridat general di Boneiru su ref di koral presioso i na mes momentu pa ekonomia di nos isla, komo ku turtuganan di laman ta un espesie fasinante ku ta atraé sambuyadónan pa bini e isla.
Si lo no a hasi e trabou akí, kasi sigur turtuganan di laman lo no tabata presente mas na nos isla pa motibu di e status ku nan ta (krítikamente) den peliger di eksistensia rònt mundu. Tin hopi otro proyekto eksitoso mas na mundu. Pero no a alkansá ainda un éksito general di populashon stabil globalmente. Esaki ta indiká ku e trabou mester kontinuá.
Na algun lugá, manera na Boneiru, e situashon a kambia di e situashon ku tabata mira mas i mas ménos turtuga pa esun di un populashon stabil di turtuga lokal. Sinembargo, tin otro sitio ku ta keda mira sifranan ku ta bahando. E karakter migratorio di turtuga di laman ta pone nos rekordá e konekshon ku kosnan tin ku otro, kambio na sierto sitio lo afektá otro sitio.
E presioso animalnan akí ta invitá nos tur pa traha huntu tantu na nivel lokal komo nivel mundial pa purba di stòp ku nan sifranan di populashon ta sigui baha mas tantu. Meskos ku hopi otro espesie, di kua tin hopi ku a disparsé kaba, e menasa di turtuga di laman ta kousá pa subimentu di pedida di produkto, ku ta mará na e populashon humano ku ta kresiendo kontinuamente, sin ku tin ningun plan di usuario. Eksistensia huntu ku otro i kompartí un planeta huntu ta rekirí un aktitut responsabel i konsiente, i e komunidat di Boneiru meresé kredibilidat pa e trabou ku el a hasi durante e 30 aña tras di lomba. Di un solo persona individual kende na 1991 a tuma desishon pa “hasi algu na e kousa” te ku e investigashon ku ta tumando lugá i e trabou di konservashon di sentenáres di persona pa salba turtuga di laman. Ku e trabou hasí pa voluntarionan, personal dediká, organisashonnan sostenedó, donantenan individual generoso, stazjèrnan, skolnan ku a habri nan porta pa kompartí konosementu ku muchanan, gobièrnu ku a hasi kambio di lei pa yega na protekshon kompleto di turtuga di laman, sentronan di buseo i otro kompanianan lokal i internashonal, partnernan lokal non-profit: ku un kombinashon di harimentu ku lágrima, a krea STCB denter di e komunidat di Boneiru i ku ta kore den benanan di e isla su identidat i espíritu fasinante.
Kòntá na edat di turtuga, lo konsiderá STCB komo unu adulto ku ta kla pa bai reprodusí pa restu di su eksistensia. E siklo di bida di turtuga di laman ta unu kompliká i yen di peliger for di inisio di su bida. Awor ku STCB ta un organisashon madurá i profeshonal, ta su mandato pa kontinuá ku e trabou sistemátikamente i ku ekspertisio pa suavisá tantu e efektonan humano i komo esunnan relashoná ku wer ku ta forma menasa pa turtuga di laman. Esaki por tuma lugá solamente ku e kontinuo sosten di personanan individual, organisashonnan i institutonan.
STCB su personal i Direktiva ke yama danki na tur hende ku a forma parti di nan biahe di eksistensia di 30 aña. Kada persona embolbí ta parti di e tópiko eksitoso di protehá turtuga di laman na Boneiru. Masha danki!


text:
SKUTER KONFISKÁ
Den oranan di mardugá riba djadumingu 5 di desèmber a konfiská un skuter durante un kòntròl di tráfiko. A para e shofùr riba Kaya Internashonal dor ku e no tabatin hèlm bisti. Despues di kòntròl mas aleu a resultá ku eno tabatin reibeweis ni seguro bálido tampoko.
KONTROL RIBA MEDIDANAN VIGENTE DI COVID-19
Den oranan di mardugá di djasabra 4 i djadumingu 5 di desèmber, a tene kòntròl den kuadro di e medidanan vigente en konekshon ku covid-19.
Alrededor di 1.30 or di mardugá di 3 pa 4 di desèmber, despues di un kòntròl na Pink Bich a para un pikòp pa kòntròl na altura di Te Amo Bich. Durante di e kòntròl a bin topa ku un tas ku ‘lachgas’, blas, dos portofon i un djùg yená ku bòter di bebida alkohóliko. E shofùr i pasahero ta konosí di ta bende ‘lachgas’i bebida alkohóliko na fiestanan ilegal. E shofùr no por a mustra un reibeweis bálido tampoko. Pa esaki el a haña un prosèsferbal. A konfiská e outo, e artíkulonan hañáisènkèsh.
Algu mas lat, alrededor di 2:15 or di mardugá un patruya a topa un outo ku tabata kore den direkshon kontrali den e rotònde di misa. A intentá pa para e outo pero e shofùr no a duna oido na esaki i a purba sigui kore bai dor di kua el a bai dal den un palu di lus.
Den Centrumgebied a papia ku algun persona komo ku nan tabata okashonámolèster di muzik. Riba Kaya Korona a para un outo ku 6 okupante pa kòntròl. Durante di e kòntròl a topa ku algun saku ku un supstansia blanku paresido na kokaina. A konfiskái a destruí esakinan.
AKSIDENTE KU BRÒMER
Alrededor di 1 or dimardugá riba djadumingu 5 di desèmber, sentral di polis a risibí notifikashon tokante un aksidente ku un bròmer den Centrumgebied. Pa motibu ainda deskonosí, shofùr di e bròmer a kai. E shofùr no por a mustra reibeweis ni seguro bálido. Dor di esaki a hiba e bròmer warda te ora ku e doño por mustra e papelnan bálido.
MALTRATO KU ARMA
Den oranan di anochi, pa mas o ménos 9.40 or di djasabra 4 di desèmber, a detené un hòmber di inisial D.D.D.G. di 27 aña na Kaya Bongo pa maltrato ku un arma. E sospechoso a dal un hòmber ku kabu di un pistol. A konfiská e outo i telefòn selular di e sospechoso.
OUTO A BÒLTU
Den oranan trempan di atardi di djasabra 4 di desèmber, un patruya a bin topa ku un outo mei mei di baranka kantu di kaminda den besindario di e kasnan di katibu blanku. E shofùri e pasahero mes a gatia sali for di e outo. E okupantenan a deklará ku nan tabata biniendo for di direkshon di saliña na momentuku diripiente e shofùr a pèrdè kontrol ku konsekuensia ku nan a bòltu. E shofùr tabatin un reibeweis Dominikano i un ID Boneriano kaduká. E pasahero no tabatin ID huntu kuné. Personal di KMar tambe a bin na e sitio i a sigui tende tokante e dokumentunan nesesario i asuntu di estadia. Despues di esaki ambulans a transportáámbos pa hospital pa tratamentu médiko.
KIEBRO DEN AKOMODASHON TURÍSTIKO
Riba djasabra 4 di desèmber a drenta keho di kiebro den un akomodashon turístikosituá na Bulevar E.E.G. Entre 12.30 or i 5 or di mardugá, deskonosínan a bai ku entre otro un pòtmòni pretu ku vários tarheta, sènkèsh i un pasport komo kontenido, un lèptòp pretu di marka Dell, ekipo di GoPro 10, un tas di man kolo ros di marka Michael Kors ku vários tarheta i sènkèsh komo kontenido, un tas di lomba kolo bèrdè ku blanku ku komo kontenido un kámara koló pretu di marka Nikon i un pasport, un lèptòp kolo di plata di marka Apple, un tablet di marka Amazon koló pretu, un kámara GoPro koló pretu, un telefòn selular ‘google pixel’ i un tablet Samsung Galaxy A7. Ta investigando e kaso.
DETENSHON PA MANEHÁ BOU DI INFLUENSIA
Riba djabièrnè 3 di desèmber a detené un hòmber di inisial J.P.C. di 44 aña na Kaya Inca pa manehá bou di influensia di alkohòl. Despues di a risibí notifikashon ku un outo tabata mustra komportashon deskabeyá riba karetera, a para e shofùr di e outo pa a papiakuné tokante e komportashon aki. Durante e kombersashon a resultá ku e tabata kompletamente bou di influensia di alkohòl i a detené.
OUTO NA KANDELA
Den oranan di mainta riba djabièrnè 3 di desèmber, sentral di polis a risibí notifikashon ku tabatin un outo na kandela den Kaya Den Haag. Esaki tabata forma peliger pa hendenan den besindario. Na yegada di patruya a resultá ku e kandela tabata bin for di tapa di mashin di e outo ku tabata stashoná dilanti di un kas. A evakuá habitantenan di kas i apartamentunan den besindario pa nan mes seguridat. Dos outo di brantwer a akudí na e sitio i a paga e kandela. Doño di e outo a deklará ku nèt un luna promé el a kaba hiba e outo garashi pa un servisio grandi. Na dado momentu na a mira huma sali for di e tapa di mashin despues di kua e kandela a surgi. No tabatin herido.


text:
Dos estudio nobo ta sugeri cu e variante di coronavirus B.1.1.7 por identifica pa prome biaha na Inglatera, e ta mas transmisibel, pero no ta parce afecta e gravedad di e malesa.
E investigacion ta sugeri cu previamente e variante por ta relaciona cu e mayor riesgo di muri pa covid-19. Un estudio, publica pa The Lancet Infectious Diseases, no a haya evidencia na un test di pashent hospitalisa cu variante B.1.1.7 ta asocia cu covid-19 grave.
Sin embargo, e variante ta asocia cu aumento di carga viral, locual ta respalda e creciente evidencia di cu keda transmiti mas facilmente. E otro estudio publica pa The Lancet Public Health, no a haya asociacion significativo entre variante B.1.1.7 y tipo di duracion di sintoma di covid-19 cu persona a experimenta.
E estudio di The Lancet Infectious Diseases a inclui dato di 496 persona cu a keda ingresa na hospital na London y duna positivo na test di infeccion pa coronavirus.
A recolecta test di frotis di nanishi y garganta di pashent entre 9 di november y 20 di december. Entre test, 341 a somete na e secuenciacion di genoma. E dato di secuencia a mustra cu 198 di pashent of e 58% tin infeccion causa pa variante B.1.17.
Investigadornan no a haya diferencia den resultado di malesa grave of morto entre variante. Pero investigadornan a identifica un aumento di carga viral entre pashent B.1.1.7
En general, pashent cu B.1.17. tabata mas hoben, ta representa e aumento potencial y generalisa di transmision di e variante den comunidad of diferencia den ingreso den hospital.
E analisis a mustra cu prevalencia di variante B.1.17. den cierto region y cu tempo no asocia cu cambio den sintoma di covid-19 informa e aplicacion of duracion di sintoma.
E investigadornan no tin dato di riesgo di muri pa covid-19 y e mayoria di usuario di aplicacion ta haci test ora cu nan tin sintoma, por wak tiki infeccion asintomatico den datonan.
Sin embargo, investigadornan a haya un aumento multiplicativo den number di reproduccion di variante B.1.1.7 locual ta sugeri cu por propaga mas facilmente.


text:
Seif na kas
Ta dushi pa sinti bo seif na kas.
I ta importante tambe, pasobra den un lugá seif bo por krese salú i ku bon oportunidat den bida.
Pero tin bia tin problema na kas.
Por ehèmpel pasobra tin hopi diskushon. Òf problema ku droga òf alkohòl. Tambe lo bo por haña bo ku menasa. Òf nan ta grita bo. Òf neglishá bo.
Bo no ta sinti bo seif? Tin un hende den bo famia ku ta neglishá, abuzá òf bati bo?
No keda ketu. Ta importante pa papi’e ku un hende ku bo ta konfia.
Nos t’ei pa skucha bo. I si bo ke, nos por buska ayudo pa bo. Huntu nos por papia tokante e mihó solushon. I papia tokante kiko bo ke. Bo tin derecho di ta seif na kas.
Nos kòmbersashon ta anónimo. Pues no duda, pero yama nos!


text:
MACUARIMA, ARUBA: Diaranson mainta Stichting Reclassering en Juegd Bescherming a haya bishita di altocomisario di Cuerpo Policial Aruba Sr. Ramon Arnhem. E bishita aki tabata pa cera conoci cu e fundacion aki pero tambe con por traha hunto cu otro.
Altocomisario Arnhem ta haya e bishita aki di balor importante cu mester continua pa fortalice un base di trabou hunto entre KPA y Stichting Reclassering en Juegd Bescherming. Dos organisacion diferente por ta complementa otro na un manera efectivo pa combati y preveni criminalidad.
“E bishita aki ta e prome pero no e ultimo” tabata palabranan di altocomisario Arnhem ken ta mira cu trahando hunto den equipo nos por logra hopi mas pa ambos organisacion tambe pa Pais Aruba.


text:
KRALENDIJK – Den e simannan tras di lomba e sindikatonan AFBW i FEDEBON a konfrontá diferente kaso kaminda ta retirá trahadónan for di trabou. Un banda e retiro aki ta basá riba petishon di e dunadó di trabou pa disolvé kontrakto laboral. Den e kasonan aki AFBW, FEDEBON huntu ku USIBO i tambe riba konseho di e konsehero hurídiko a logra pa yega na akuerdonan mutuo di terminashon di trabou kaminda a paga e trahadó un kompensashon hustu pa su añanan di servisio. Por menshoná ku en todo kaso a logra paga mas ku e sesantia ku legalmente e trahadó tin derecho riba dje. Ku esaki a bolbe keda demonstrá e importansia pa e trahadó ta miembro di un sindikato. Ku esei semper e trahadó por konta riba sosten i asistensia di su sindikato pa asina logra lo mihó pe den kualkier situashon na su boka di trabou. Un pabien ta na su lugá pa AFBW, FEDEBON i USIBO pa e forma kon nan a sali na defensa di e trahadónan menshoná.
Na BOPEC tabatin un kaso di retiro inmediato di un trahadó ku a laborá 38 aña na e kompania. E motibunan pa a retirá e trahadó tabatin di haber ku e posishon fuerte ku e trahadó aki, siendo un shopsteward di FEDEBON a tuma den henter e situashon di BOPEC ku manera ta konosí ta den un situashon ya pa mas ku 2 aña kaba di inseguridat. USIBO i FEDEBON a duna e trahadó asistensia hurídiko i a bai un huisio sumario pa destrui e desishon di retiro inmediato i pone e trahadó bèk na trabou den su funshon i sigui paga esaki te ora yega na un terminashon legal. Korte a duna sentensia djabièrnè ultimo i a destruí e retiro i ordená BOPEC pa pone e trahadó inmediatamente den su funshon bèk i sigui pagé su salario for di 20 di yüli(dia ku a retiré den un forma inmediato). I pa kada dia ku BOPEC nenga di kumpli lo mester paga un multa di USD.200 pa dia o parti di dia te ku un máksimo di USd.10.000.
Ora nos a kere ku BOPEC lo kumpli ku e veredikto di korte komo un bon dunadó di trabou, e trahadó a risibi un informashon ku e no mester presentá na trabou ya ku BOPEC a entregá un petishon na korte pa awor disolvé e kontrakto di trabou. Ku esaki BOPEC a demonstrá di ta inhumano i asosial. Miéntras nan ta kulpa Estados Unidos di ta inhumano, ilegal i a-sosial nan ta praktiká e mesun maneho di kapitalismo salvaje’. Pues kueste loke kueste mester retirá e trahadó pa asina demonstrá poder i alabes intimidá i menasá sobrá trahadónan di BOPEC. USIBO kier hasi un yamada na tur trahadó di BOPEC, esta labor i staf pa para duru i uní pasobra nos lucha huntu pa tene BOPEC habrí ta totalmente hustifiká i legítimo. I si nos para huntu nos lo kanta viktoria na final. Dikon nos ta hasi e yamada aki. Esaki ta pasobra ya BOPEC su gerensia a anunsiá ki direkshon nan kier bai ku tur trahadó di BOPEC. Aki tambe un palabra di felisitashon na FEDEBON, USIBO i nan hurista mr. Hose Figaroa pa e forma fuerte i dokumentá ku nan a defendé e trahadó den e Huisio Sumario. I ku e mesun determinashon nos lo duna asistensia na e shopsteward ora su kaso di disolvé su kontrakt di trabou presentá den Korte. I aki tambe nos ta konvensí ku Hustisia lo triunfá riba mala fe


text:
Dia di mama 2015, un ocashon cu a pone mi refleha riba mi diferente rolnan den bida. Di muhe cu a bira mama decadanan pasa, awe mi ta pone aserca e mama cu a bira wela. Mirando bek mi ta corda e idealnan di mi como mama. Mi tabata kier ta un mama cu lo dedica hopi tempo na su yiunan. Mi kier a bira e mama cu concientemente lo a mira su yiunan crese. Mi kier tabat”ey pa nan den cada fase di nan bida. Mi ta corda cu un amiga tabata jama un mama asina un ‘oermoeder’, e ‘mama Original’ mi lo traduci esey. Mi a logra esaki na Hulanda, te dia cu mi a bolbe Aruba y a cuminsa traha como trahado social-educativo den trabou comunitario. Akinan mi a descubri mi afinidad hopi grandi pa traha na un miho comunidad y un miho mundo, manera mi a sinja den mi estudio na Hulanda. Mi a traha podise cu demasiado dedicacion y mirando bek mi ta lamenta cu mi no a bira e mama cu mi a desea di ta den mi vishon di bida. Mescos cu asina hopi mama di mi generacion, mi kier a duna mi yuinan mas cu ami tabatin. Y den e proceso aki mi ta haja cu segun mi, mi a slek den e cos di mas importante cu un major por duna su yiunan, esta ‘tempo’.
Tempo a sigi pasa y tanten mi a bira wela tambe. Y aki, na cierto momento mi a priminti mi mes di no hasi mesun fout. Circumstancianan a pone cu pa un par anja mi a pasa hopi tempo cu mi nietonan. Y aki a crese un otro vishon den bida. Si antes mi kier a cambia e mundo, awe mi ta realisa cu e metanan grandi tin ora ta scondi den e cosnan chikito, manera e brasa di mi nietonan. Mas cercania cu mi yiunan mester di mi y relacionnan genuino. Bida den e bida aki nos por bibé un solo biaha.
Mi a sinja di ta mas conciente di mi escogencianan. Tempo y cosnan material ta pasa bay, e recuerdonan felis ta sigi cu mi te den eternidad. Biba un bida mas simpel, purba di inspira otro sin carga cu henter e mundo y biba mas den e cualidadnan di mi curason a duna mi hopi pas.
‘Tuma Tempo’ pa saborea momentonan balioso, cu no semper ta bolbe ta importante pa mi. Tuma tempo pa hasi, refleha y sonja. Bida ta super y universo ta jena cu amor y felicidad. Nos tur por sinja con pa gara e trein di felicidad, prome cu e bay laga nos. Felis siman di e mama cu a bira un wela felis!


text:
E prome minuut nan di wega nos por a ripara cu e wega aki lo por bira un interesante unda den e minuut nan inicial wega tabata basta balansa. Na di 11m. nos por a wak e prome tiro riba gol di parti di RCA unda Eric Santos ta los un tiro y esaki ta dal den defensa bai corner. Via e corner aki RCA ta score pero e gol aki ta wordo bon anula ( momento de kop, spits di RCA ta ocaciona un foul ). Despues di e hungada aki RCA a cuminsa domina e wega poco poco y laga Britannia completamente riba nan terreno y sin chens di Sali. Den e 14m. e segundo tiro riba gol di RCA a jega via Ronald Gomez, pero no a dura ni un minuut cu RCA ta score. Na di 15m. un fout tremendo den defensa di Britannia unda Eric Santos ta bai su so direccion di keeper di
Britannia los un bunita tiro y laga keeper sin chens pa pone RCA 1-0. Despues di e gol aki por e ripara cu Britannia a bai todo por todo pa empata e wega y kasi a logra esaki na di 20m. via John Lugay cu un bunita tiro cu a pasa basta serka di gol. Asina wega a habri un tiki mas y RCA probecha di esaki unda den dos ocacion por amplia e score via dos bunita tiro di Eric Santos (27m.) y Steven Rua (30m.). Na di 32m. Jean-Luc Bergen no ta duda niun momento pa los un tiro fenomenal ( ongeveer 30 meter ) cu ta drenta bunita asina den skina ariba cua keeper no por a hasi nada y RCA ta bai ariba 2-0. RCA a keda pone precion riba Britannia y hanja 3 chens clarisimo pa score via Ronald Gomez 2x y Eric Santos. Asina ki halftime ta bai aden 2-0 pa RCA.
Di dos tempo Britannia ta hasi 2 cambio pa asina pone mas druk den RCA su defensa cu por sierto bow di nan capitan Roman “Ale” Aparicio un tremendo trabow a wordo hasi. Por a ripara si cu Britannia tabata tin un leve dominio di wega pero RCA tabata defende hopi bon. Pero den 68m. un counter velos di RCA unda Ronald Gomez cu un bunita actie individual ta los un bunita tiro pa manda RCA 3-0. Por duna un compliment na team di Britannia cu aunque nan tambata perdi nan a keda hunga y busca e gol tan ansia. Den un atake di Britannia e defensa di RCA ta ocaciona un foul na rand di e doelgebied. Esaki a wordo tuma magistralmente door di Sebastian Cano y pone e wega 1-3. Aki e gol a duna Britannia poder y pone RCA bai atras riba nan tereno. Na di 79m. hungador di RCA ta hanja su di 2 carchi geel y mester abandona veld, aki Britannia a keda preciona RCA pero atrobe RCA a defende hopi bon mes. Asina ki wega ta kaba 3-1 pa RCA y titula Campeon di Copa Betico Croes 2016.


text:
Arte y cultura tambe ta un forma pa atrae turismo pa Aruba
Na ocasion di bishita di Minister Maduro di Cultura na e atalier di e artista Arubiano Gilbert Senchi na Bogota, sra. Miriam Dabian directora di ATA pa Latino America tabata presente y a percura pa prensa na Colombia tambe wordo poni na altura di e trabou nan cu ta wordo haci pa integra mas arte publico na ‘La isla Feliz de Aruba.’
Turismo ta diversificando y e turista cu ta bishita Aruba mas y mas ta busca pa haya sa mas di e historia y e cultura di nos Pais. Pa e motibo aki na ocasion di e bishita di Minister Maduro na e atalier di e artista Gilbert Senchi, a invita sra. Miriam Dabian pa asina ATA Latino America tambe por haya sa mas di e trabounan cu ta wordo haci pa integra mas obra di arte publico na Aruba.
E obra ‘Driekel’ cu proximamente lo bay dorna un retonde den e area turistico di nos Pais, ta un obra di arte publico cu ta conscientisa nos y brinda honor na tur esfuerso cu ta wordo haci pa proteha e Driekel cu ta scohe Aruba pa bin traha su neishi y pone su webonan. E Driekel tur aña ta biaha miles di miya pa bin Aruba y ta nos Pais su promer ‘repeat visitor.’ Pa e motibo aki e obra di arte publico ‘Driekel’ ta brinda honor y gratitud tambe na tur turista cu ta bishita nos Pais tur aña.
Minister Maduro ta gradici sra. Miriam Dabian y staf di ATA Latino America hunto cu reportero di El Tiempo pa tabata presente na ocasion di e ‘private viewing’ di e obra Driekel. Arte y Cultura tambe ta un forma pa atrae turismo pa Aruba y e mandatario ta contento di por a comparti informacion riba e plannan pa integra mas arte publico na encanto di turismo na Aruba.
FIN


text:
E discusion ta: aplica ley hubenil of aplica ley adulto
ORANJESTAD (AAN): Hues di Corte di Husticia awor tin e dificil tarea di evalua e tres consehonan cu e ta dispone di dje di expertonan y dicidi kico mester ta e castigo pa Izak Principaal.
Manera DIARIO a publica, den sala di Corte di Husticia a sigui cu e tratamento di e caso penal contra Principaal. Tabatin un parti interesante di interogacion di parti Hues y Fiscal cu e psychiater di Hulanda, V. y e psycologo di Aruba, B. E psychiater di Hulanda tabata via video conference mientras cu den sala di Corte tabata presente e psycologo B.
Tambe tabata presente e tata y familiarnan y amistad di e victima Sayuri R.C. Petronia, kende 4 Juni 2021 a worde tira mata pa Principaal. Den e articulo aki, ta mustra e punto di bista di e diferente expertonan.
Conseho di expertonan: Hues a bisa cu anteriormente, e caso a worde trata completo pero e no tabata satisfecho cu e raport di psychiater H. di Curacao, pasobra e kier haya mas informacion. El a manda pidi e psychiater di Hulanda, V., pa haci un evaluacion di Principaal.
Hues tambe ta dispone di e raport di psycolgo B. El a bisa cu B., ta mustra cu Principal tin problema anti social y otro problema mental cronico. Pesey e ta haya cu Principaal no ta completo responsabel pa su actonan. Su conseho ta, tratamento obliga. Psycologo B., ta haya cu ta mihor pa Principaal ta bou TBS na Hulanda y mester aplica ley di adulto mirando e comportacion di Principaal. E TBS ta nifica cu Principaal ta haya tratamento obliga den un institucion, te ora cu constata cambio.
E psychiater di Curacao, H.. ta haya cu Principaal ta responsabel pa su actonan y tin problema anti social. Si Principaal no cambia su bida e lo sigui haci cosnan mas peor. E ta conseha cu Principal mester haya tratamento di psycologo y guia di Reclasering. Psychiater ta haya cu mester aplica ley di adulto contra Principaal y pa e sigui su tratamento den KIA. El a bisa cu e no ta recomenda TBS pasobra no tin e facilidad ey na Aruba.
Un otro psychiater, di Hulanda, V., tambe ta mustra riba e actitud anti social y otro problema mental. E ta haya cu Principal no ta completo responsabel pa su actonan. El a bisa cu e chens ta grandi cu si Principaal no haya tratamento, e lo sigui haci delitonan violento. E experto aki ta haya, cu evaluando tur e casonan, cu mester aplica ley hubenil pasobra Principaal a haci e delitonan tempo cu e tabatin 17 aña. El a conseha tratamento obligatorio pero na Hulanda.
Interoga psychiater y psycologo: Fiscal a puntra psychiater V., cu el a bisa cu el a papia cu e otro psycologo y den lineanan grandi nan tabata di acuerdo. E kier sa kico e kiermen den lineanan grandi. V., a bisa cu su colega H. ta papia cu e acusado ta responsabel pa su actonan. B. ta haya cu e acusado Principaal no ta completo responsabel y ta conseha tratamento obliga.
Psychiater V. ta haya cu den un temporada cortico Principaal a haci un cantidad di delitonan serio. Teniendo cuenta cu e no tin un carchi di castigo, V. ta haya tratamento hubenil na su lugar y no TBS. E ta haya cu TBS ta mucho pisa.
Hues a bisa cu e problema ta cu den e raportnan, tin diferencia riba e forma con mester atende cu Principaal.
Fiscal a bisa cu B. ta mustra cu tratamento obligatorio no a resulta pasobra anterior Principaal a lanta contra hendenan di OC. V., ta haya cu na Hulanda, den un otro forma, e tratamento lo ta posibel. Esaki lo ta 2 aña di tratamento obligatorio y despues lo evalua si mester mas tratamento of no. Fiscal a mustra cu tin lista di argumentonan cu mester tene cuenta cun’e den evaluacion di e acusado y si V. sa di esakinan. V. a bisa cu e no a evalua esakinan.
Fiscal tambe a cuestiona e hecho cu awor diripiente Principaal, segun V., ta bisa cu e kier bay school pero anterior e tabata distancia su mes di hende y tabata biba su so. V. a duna Fiscal razon pero ta haya cu Principaal tin un cierto ambision y na Hulanda e lo no worde desvia di esaki. Fiscal a mustra cu V. ta papia cu diripiente lo tin un cantidad di casonan cu e acusado a haci, pero Fiscal ta haya cu tabatin casonan anterior entre otro e acusado su comportacion na OC y tin raport di Reclasering. V. a bisa cu el a evalua esakinan y cu tin caso cu a worde dicidi cu no ta persigui Principaal.
Fiscal a puntra B. kico e tin di bisa riba e punto cu V. ta bisa cu nan ta riba lineanan grandi di e mesun opinion. B. a bisa e linea grandi di pensamento entre e y V. ta cu Principaal mester di tratamento obligatorio pero ta diferencia cu V., riba e forma con mester haci esaki. El a bisa cu Principaal a haya tratamento di 3 psychiater pero Principaal a boycott su tratamento hopi liher. B. a bisa cu e ta preocupa cu Principaal ta scoge den tur su trankilidad pa no haya tratamento pero ta scoge pa haci cosnan agresivo.
El a mustra cu, un momento e acusado ta bisa cu e kier bay Hulanda pero otro biaha e ta bisa cu e kier keda Aruba. El a mustra cu Principaal tabata bringa hopi na school, forma parti di gang y tabatin arma di candela. E ta puntra su mes si un tratamento obligatorio, cu ta menos cu TBS, lo duna e resultado desea. E ta kere mas den aplica ley adulto pa Principaal.
El a splica Fiscal cu den su evaluacion, el a tene cuenta cu con hopi lo proteha comunidad di Principaal. El a usa su experencia na Aruba, esta cuanto tempo lo dura promer cu Principaal lo bay Hulanda pa haya tratamento. E ta haya cu no ta deseabel tratamento den KIA manera e psychiater H. ta bisa. E ta haya cu Principaal mester haya tratamento obligatorio. Segun B., si bay laga Principaal tuma tratamento di su mes, e chens ta grandi cu e lo keda sin bay.
Hues a remarca cu e ta compronde cu pa laga Principaal bay Hulanda, esey lo por dura 1 aña. E procedura ta tarda hopi. B. a mustra cu e sistema ta, cu e acusado mester sinta su castigo promer y despues ta haya tratamento. Esey lo no beneficia Principaal den su tratamento obligatorio. V. a reacciona mustrando cu e ta aprecia punto di bista di B. cu ta na Aruba y conoce e situacion. E ta comparti e punto di bista TBS y aplica ley di adulto pero e ta haya cu segun punto di bisa di Hulanda, ley hubenil ta esun mas mihor pa e acusado.
Hues awor mester dicidi: Awor cu Hues ta dispone di tur e informacion cu e ta desea, e lo mester evalua tur cos y tuma un decision si ta aplica e ley hubenil of e ley adulto. Fiscal den su exigencia di 9 aña di prison pa Principaal a bisa cu e ta aplica e ley di adulto pasobra e ta haya cu e ley hubenil no ta haci husticia pa tur loke Principaal a haci.
Tambe el a bisa pa aplica TBS, tratamento obligatorio den un institucion na Hulanda, despues cu Principaal sinta su castigo. Hues a bisa cu otro luna e lo dicta sentencia.


text:
Sketch artist: Pernile.
ORANJESTAD – Awe mainta a cuminsa cu tratamento di e caso penal cu Ministerio Publico a cuminsa contra 11 sospechoso, kendenan ta wordo sospecha di lo a cumpra Benny Sevinger pa asina haya tereno. Tambe tin acusacion di labamento di placa.
ARUBANATIVE por a compronde cu e promer tres sospechosonan tabata Sussebeek (63), Harms (66) y Sevinger (56). Fiscal a bisa cu e acusacionnan ta malversacion di Sevinger durante periodo di gobernacion. Harms y Sussebeek ta wordo acusa di a cumpra Sevinger pa haya tereno. Tambe ta acusa nan di labamento di placa.
CUMPRA SEVINGER
Hues a mustra cu Harms a declara na Polis cu e ta envolvi den diferente compania. Investigacion haci pa Landsrecherche ta mustra cu e companianan di Harms na 2013 a haci pagonan na Fundacion Curazon Berde di Benny Sevinger. Harms den Corte a bisa cu e ta conciente di e pagonan. Hues a puntra Harms, kende a duna instruccion pa haci pago. Segun Harms e prome of dos donacion a haci di nan mes. E yiu homber di Harms a haci donacion di e 3 companianan. El a splica cu su yiunan tabata riba caya pa busca propiedadnan pa cumpra. Ora haya propiedad, e ora Harms tambe ta bay pa mira e tereno. Esaki tabata mas bien propiedadnan den Caya Grandi den Playa. Harms a bisa cu nan tabatin un budget di 100 mil florin pa sponser partido politico AVP, en especial Benny Sevinger pa su manera di hiba maneho di infrastructura. El a bisa cu nan mes a suspasa nan budget. E pagonan tabata promer cu 2013. Harms a bisa cu na 2009 ora AVP gana eleccion, e tabata reuni cu Eman y Sevinger riba plannan pa proyectonan. El a bisa cu e mayoria di e proyectonan a keda realisa. Hues a mustra cu Harms a haci un pago despues di 2013. Harms a bisa cu el a wordo yama y a bay di acuerdo pa haci e donacion aki. Hues a puntra, kende a yama. Harms a bisa cu e no ta corda. E ta kere cu ta un dama cu a bisa cu nan a surpasa nan budget y mester di placa. Harms a bisa cu el a bisa e dama cu e tambe a surpasa nan budget pero a haci e pago tog. Hues a mustra cu eleccion tabata 27 September 2013, 31 October 2013, AVP a cuminsa goberna y 8 November 2013, Harms a haci pago.
APROBA PETICIONNAN PA TERENO
Hues a mustra cu Sevinger a bisa cu e no tabata sa cu e companianan ta di Harms. El a bisa cu ora e haya peticionnan pa tereno, e ta firma cu e ta di acuerdo y despues ta DIP mester check si e ta realisabel of no.
Sevinger a splica cu e ta haya masha hopi peticionnan y ta aproba nan pa DIP caba di regla. El a bisa cu e no sa cual compania ta pidi y kendenan ta tras di e compania.
Hues a bisa cu el a compronde cu e procedura normal ta cu mester aplica na DIP caminda mester cumpli cu condicionnan y despues Sevinger ta haya nan pa aproba. Sevinger a bisa Hues cu tambe por cu hendenan ta bay serca dje. Hues a bisa cu e trahadornan di DIP a bisa cu esnan cu bay serca Sevinger y e aproba, nan ta considera esaki como instruccion pa regla e peticion.
SEVINGER A FIRMA MAS O MENOS 4 MIL PETICION PA TERENO
Segun Sevinger el a firma alrededor di 4 mil peticion cu ta inclui tereno pa cas y negoshi. El a bisa Hues cu e tabatin problema cu DIP pasobra tabatin influencianan politico den e departamento aki. Segun Sevinger, e tabata dedica tempo na otro proyectonan pa comunidad y no tabata dedica na DIP. E relacion no tabata optimal. Hues a remarca cu tin proyectonan cu no ta registra na DIP. Hues a constata cu den documentonan tin hopi peticion cu a haya tereno.
Hues a remarca cu Sevinger a tuma un responsabilidad ta pone den risico. Na opinion di Hues, Sevinger tabata firma peticionnan sin realmente evalua kendenan ta tras di e peticionnan aki. Hues a puntra Harms si e ta envolvi den e Compania Zenwave. Segun Harms, e no ta envolvi den esaki. El a bisa cu ta un di su yiunan tabata encarga esaki.
Harms a bisa cu el a bay serca Sevinger pa haci peticion pa un tereno pa un proyecto dilanti Divi Phoenix. El a bisa cu Sevinger a bis’e cu e mester bay DIP. El a bisa cu el a entrega e peticion na Sevinger. Abogado mr. Kock di Sevinger a bisa cu director di BID, Croes, a bisa cu peticionnan tabata bin for di Sevinger y DIP mes.
Hues a puntra Fiscal kico ta interpreta labamento di placa di Harms. Segun Fiscal esaki ta e probechonan cu Harms a haya door di a haya terenonan erfpacht. Mr. Carlo cu ta representa Harms a remarca cu Harms no a haya ningun tereno erfpacht.
SUSSEBEEK NO KIER PAPIA
Hues a haci Sussebeek, kende tambe ta wordo acusa di a cumpra Sevinger, algun pregunta pero Sussebeek a bisa cu e no ta papia mas. Sussebeek a bisa Hues cu e tabata sera pa basta dia y a duna contesta na e cantidad di preguntanan di Landsrecherche, mas bon cu ta posibel. E ta laga tur cos awor pa su abogadonan, mr. Kock y mr. Illes. Hues a remarca cu e ora ey no tin sentido haci preguntanan. Hues a mustra cu Sussebeek a haci pago pa cosnan na cas di Sevinger. Segun Sussebeek, Sevinger y su señora a paga pa tur cos. Hues a remarca cu no tin documentonan caminda por mira e recibonan cu lo a paga. Hues a bisa cu diferente companianan di Sussebeek a haci pago na e Stichting Fundacion Curazon Berde. A haci peticionnan pa tereno. Un ruman homber di Sussebeek tambe lo tin compania. Sussebeek a bisa cu e no ta envolvi den e compania aki.
SEVINGER TABATA DUNA ORDEN PA DUNA TERENO
Hues a puntra Sevinger su relacion cu Sussebeek. Ela bisa cu nan ta bon amigo y ainda nan ta core bicicleta hunto. Hues a bisa cu Sevinger ta wordo acusa di a haya pagonan di Sussebeek pa haci cosnan entre otro duna e companianan di Sussebeek previlegio riba otronan. Sevinger a desmenti esaki. El a bisa cu e tabata trata tur hende mesun cos. Hues a mustra cu Sussebeek a haci peticionnan riba terenonan na Eagle Beach y Palm Beach cu ta terenonan hopi busca. Segun Sevinger e terenonan no ta asina busca. Un di nan ta na Bubali Plas. El a bisa cu e tin casi 28 aña ta trahando riba su cas. E mes a traha su cas. Segun Sevinger, el a duna Sussebeek placanan pa cumpra cosnan pa su cas. No ta manera Fiscal ta pretende. Hues a puntra pakico e mes no a bay cumpra. Segun Sevinger e tabata minister y no tabatin tempo. Sussebeek tabata na disposicion di Sevinger como consehero. Sevinger a bisa cu Sussebeek tabata duna conseho riba tereno politico. E tabata riba payroll pa 40 ora y tabata empleado na DOW. Hues a remarca cu tin un carta di 2012 caminda Sevinger ta bisa cu pa atende e asunto di tereno pa Sussebeek cu urgencia. Segun Sevinger el a mira e carta ey na Landsrecherche pero esey no ta su forma di skirbi. El a bisa cu ta Every tabata atende su asuntonan y posiblemente ta Every a skirbi esey.
Hues a mustra cu Abath a manda Sevinger carta caminda el a bisa cu a base instruccion di Sevinger, no tin nada contra. Segun Sevinger, Abath ta traha den e team di maneho di DIP y tabata skirbi den nomber di DIP.
Sevinger a bisa Hues, si enberdad nan tabata aproba su instruccion, lo tabatin 400 tereno pa compania duna, cual no ta asina. Hues a mustra cu Harms lo a paga pa un compania 2.4 miyon na Curacao y cu e placa aki sugestivamente lo ta pa Sevinger. Fiscal a bisa cu esaki no ta conta pa Sevinger.
Fiscal a remarca cu si Sevinger y Sussebeek ta hopi bon amigo, con por ta cu Sevinger no sa cu Sussebeek a pidi terenonan. Segun Sevinger, e no a haya ningun peticion cu nomber Sussebeek pa tereno.
LOWENSTIJN A PAGA SEVINGER
Hues a mustra cu for di documentonan Lowenstijn lo a manda 4 cheque na September 2017, cada un di 10 mil florin na Sitchting Fundacion Curazon Berde pa campana di Sevinger. Den e tempo ey e compania di Lowenstijn a haci peticion pa haya tereno. Na 2015 a haci e peticion y October 2017 a yega na un acuerdo tempo cu Sevinger tabata minister demisionario. Algun dia promer cu Sevinger a baha e acuerdo a keda concretiza. Hues a mustra cu segun señora D. esaki no por. Sevinger a bisa Hues cu e conoce Lowenstijn pa hopi tempo. E edificio Holiday Inn ta di dje.
Sevinger a splica cu Lowenstijn a pidi tereno pa traha expansion di e hotel cu 100 camber y mester di prolongacion di erfpacht pasobra sino banconan lo no financia e proyecto. Segun Sevinger, el a bisa Lowenstijn pa atende cu DIP. Despues DIP a yega na acuerdo y Sevinger a firma pa e erfpacht nobo. Hues a mustra cu na 2012, Lowenstijn lo a duna placa pa fiesta di yiu muher di Sevinger cu a haci 15 aña. Segun Sevinger, Lowenstijn a regala full bar pa e fiesta.
Otro luna tratamento di Avestruz ta sigui caminda lo bay Arends, Richardson, Winterdal, Every, Abath y atrobe Sevinger.


text:
WILLEMSTAD — Cpost International (Cpost) ta uni na e keintura di nos ta #12 na momentu ku nos kompania di pòst nashonal a firma un akuerdo ku Federashon di Futbòl Kòrsou (FFK). Pueblo kompletu ta kla pa apoyá nos selekshon nashonal dia 10 di yüni próksimo na momentu ku Kòrsou enfrentá Cuba pa 8‘or di anochi den Stadion Ergilio Hato. E akuerdo ta hasi posibel pa Cpost bende karchi di entrada pa e enkuentro aki no únikamente na e diferente ofisinanan di Cpost pero tambe atraves di e webportal di Cpost, kual ta www.righttothedoor.com. Esaki ta e promé paso pa nos Federashon di futbòl lokal, FFK dal un paso inovativo ku ta pas den e demanda di e era moderno riba tereno di benta di karchi via Internèt.
Cpost ta rekonosé ku tempu ta balioso i ku nos tur ke tin akseso na kosnan na un manera mas fásil. P’esei Cpost ta ofresé e posibilidat pa hasi e.o. kompra di karchi pa e partido importante aki posibel na tur su lokalidatnan kual nan ta Punda, Groot Kwatier, Otrobanda, WTC i Santa Rosa. Ademas di nos sentronan di servisio persona nan interesá por sinta trankil na kas, ofisina òf na laman i bai riba www.righttothedoor.com pa kumpra su karchi i Cpost lo entrega esaki kaminda abo ta deseá. Si akaso bo no ta miembro ainda di righttothedoor.com, esaki ta un bon oportunidat pa bo registrá i hasi uso di e servisio aki.
Benta di karchi online a bira un desaroyo mundial. Teknologia ta hasi posibel pa e fanátiko di futbòl apoderá di su karchi na un manera fásil i kómodo. Kòrsou no por keda atras, p’esei FFK ta dal e promé paso aki en konekshon ku e kompromiso ku nos selekshon nashonal tin kontra di Cuba.
Karchinan ya ta na benta i e preisnan pa karchi pa e diferente sekshonnan ta lo siguiente:
- VIP ta kosta Naf. 250,- (inkluso konsumo);
- Bou di tribuna kubri ta Naf. 55,-
- Bou di tribuna kubri parti Festival Center ta Naf. 40,-
- Tribuna no kubri ta Naf. 30,-
- Den e sekshon di tribuna no kubri mucha te ku 12 aña i 60+ ta paga Naf. 15.-
Un i tur ta keda enkurashá pa kumpra nan karchi i nan blusanan trempan debí ku ta spera un yeno kompleto pa e partido aki. Ya e promé zending di blusanan ta kabando i pa komienso di yüni e segundo zending lo yega pa asina tur fanátiko por tin nan blusa pa bin apoyá nos selekshon komo e number 12!
Ku e aliansa aki FFK huntu ku Cpost a hasié mas fásil pa abo tin bo karchi den bo man, pa huntu nos ta e hungadó #12. Bin sostené nos selekshon riba tereno rumbo pa Rusia ku nos viktoria riba Cuba.


text:
Presidente di Staten Edgard Vrolijk:
ORANJESTAD (AAN) – Dialuna proximo, dia 2 di Mey, un delegacion di Parlamento di Aruba lo ta viahando pa Sint Maarten, pa participa den e conferencia grandi di IPKO.
Presidente di Staten, mr. Edgard Vrolijk, a elabora riba e tema aki den conferencia di prensa di Dialuna cu a pasa.
Vrolijk a bisa cu e simannan cu a pasa, fraccion di MEP a atende cu hopi reunion cu stakeholders, y gremionan y entre nan mes internamente, y e siman aki Parlamento lo mester fiha a un postura kico nan ta kere cu mester wordo cambia, y na kico nan ta para pe, pa loke ta COHO RAft.
Presidente di Staten a agrega cu e lunanan cu a pasa nan tabata tin hopi interaccion cu Curacao y Sint Maarten y nan sa Aruba su postura y pensamento y viceversa.
Vrolijk a subraya cu Aruba ta den un situacion diferente cu Corsow y Sint Maarten; nan tin un COHO y Aruba tin un COHO y un Raft.
“Nos situacion financiero ta diferente. Nos tin diferente caminda unda nos ta fia, nan tin un banco cu ta Banco Hulandes, y esey por haci cu nan por zapatea un poco mas.
Esey no ta kita afo cu nos den COHO y RAft kier wak cambio, y seguramente, pa loke ta e rol di Parlamento, y sigur pa loke ta IPKO. Riba mi persona como presidente mi a añadi e punto aki, como e rol di Parlamento den COHO y RAft”, Parlamentario Edgard Vrolijk a señala.
Vrolijk a agrega cu no por para keto pa wak cu Gobierno Hulandes, y Gobiernonan di Aruba, Sint Maarten y Curacao ta negosha, na unda cu Parlamento su rol ta bira practicamente nihil pa locual ta trata su funcionamento y control di presupuesto, etc.
E presidente di Staten a agrega cu pa Parlamento ta hopi importante pa debati na nivel di Reino, pa asina Hulanda wak den ki direccion Aruba kier wak y ki cambionan Parlamento kier mira.
Edgard Vrolijk a menciona cu COHO ta mas dificil pa delinea pasobra eynan tin tres pais cu mester tin consensus cu otro, y e RAft ta Aruba so. El a splica cu RAft ta e normanan cu tur instancia, manera Raad van Advies, Raad van Staten y tur gremionan tur ta papia di cifra y normanan irealistico, y Hulanda ta sigui insisti cu e normanan ey.
“Corda bon, nos situacion financiero ta peor cu na 2018; e pandemia a laga nos na werki compara cu 2018, y nos a uza un norma diferente. Hulanda ta haci manera ta ‘business as usual’ nos a djis sigui bay na presupuesto balansa, un surplus di 1%, sin tene cuenta con vulnerable nos situacion economico ta. Esey ta punto cu sigur nos lo debati na Hulanda, y asina tin mas punto”, Presidente di Parlamento, Edgard Vrolijk a señala.


text: Despues di un inspekshon ekstenso a sertifiká Instituto Hudisial Hulanda Karibense (JICN) di akuerdo ku e eksigensianan hulandes di kalidat pa instalashon di siguridat i protekshon kontra kandela. Tur instituto hudisial ku ta forma parti di ‘Dienst Justitiele Inrichtingen, DJI’ mester kumpli ku standart haltu di siguridat. Pa motibu ku e klima na Boneiru ta diferente ku esun na Hulanda, otro medidanan di kòntròl ta nesesario pa mantené tur instalashon – manera porta i slùis – den bon kondishon. Despues di e inspekshon, a determiná ku JICN tambe ta kumpli ku e eksigensianan hulandes estrikto. Riba potrèt por mira mando di JICN, kolaboradónan di Rijksvastgoedbedrijf (RVB), Kuerpo di bombero Hulanda Karibense (BKCN) i kolaboradónan di e kompanianan ku a ehekutá e inspekshon.


text:
Mi tin un problema serio ku hende ku ta share kos paloko riba Facebook. Mi tin un problema mas grandi ku hendenan ku ta share kos basá riba informashon inkorekto.
Un ehèmpel di esaki ta e pagina di Ki Ta Bai Tin, chèck nan page, like nan ofzo. Nan ta tene bo na altura di e kosnan si. Pero ayera’nochi (10 Mart 2017) nan a publiká un video of nan a komparti un video di Tech Insider. E video ta di un demostrashon ku Faraday Future, kual ta un kompania ku ta wòrdu mira komo un kompetidor di Tesla.
E persona ku ta atministra e pagina di Ki Ta Bai Tin a kompronde henter e artikulo i video robes i a kere ku ta trata di un demostrashon di Tesla mes.
Nan a pone a caption “Respet pa tesla.” Mi ta mira hopi di e kosnan aki i tin bia mi tin gana di reakshoná riba nan, pero mi sa ku no ta tur hende ta mesun dankbaar. Dus mi a djis screenshot e.
Respet pa tesla
Danki Dios tin hende ku si ta point out e fayonan aki unbes.
I naturalmente Ki Ta Bai Tin A Hasi Un Correctie Chiki Ora Nan A Ripara.
Anto mi ta post e kos aki, no pa hasi moeilijk, pero pa enfatisa ku lesamentu di bèrdat ta hopi importante. Vooral ora bo tin miles di siguidonnan ku ta depende di bo pa ta informá.


text:
Resientemente direktiva di EZ Air a reakshoná riba e komunikado di prensa di Unkobon unda a keda publiká ku EZ Air no ta tene su mes na e obligashon hurídiko pa laga e pasahero hasi un eskoho entre plaka bèk òf un voucher na momentu ku un buelo keda anulá.
Señora Sueyenne Dammerman, vice presiddente di EZ-Air, ta lamentá ku Unkobon su publikashon ta trese e kompania den un lus negativo siendo ku segun señora Dammerman EZ Air ta un kompania responsabel i fleksibel komo ku nan ta ofresé e pasahero e posibilidat pa ehekutá e buelo na un otro okashon ora anulá un buelo. reakshon EZ Air
EZ Air no ta menshoná sinembargo ku responsabel i flexibel
no ta konta pa e pasaheronan ku un “non refundable” ticket, ku no kier aseptá e oferta pa un buelo na un otro okashon. E hendenan aki ta pèrdè nan plaka. Te na ora debolbé plaka di un “refundable ticket” ta redusí esaki ku un multa. Esaki ta insólito komo ku no ta kulpa di e pasahero ku e buelo a keda anulá.
Unkobon kier aklará ku promé ku a bai publisidat ku e problemátiko aki, nan a aserká EZ Air den kuater okashon mustrando e kompania riba e obligashon huridiko di EZ-Air pa paga e pasahero su plaka bèk na momentu ku un buelo keda anulá. EZ Air sinembargo a keda nenga redondamentu pa debolbé e pasahero su plaka 100% bèk.
Unkobon ta lamentá ku direktiva di EZ Air mes no a reakshoná for di prinsipio riba argumentonan di Unkobon. Lo tabata muchu mas korekto si direktiva di EZ Air a reakshoná riba kontenido di e e-mailnan di Unkobon p’asina kohuntamente solushoná e problema aki.
Unkobon ta hasi un yamada na tur esnan ku ta sinti nan mes viktima di e práktikanan aki di kompanianan aereo pa raportá esaki na Unkobon. https://unkobon.org/pap/risibi-bo-pago-bek-ora-anula-un-buelo/
Si no yega na un solushon ku e kompanianan aereo inbolbí en torno pagamentu di plaka bek pa buelonan anulá, Unkobon lo publiká den un próksimo relato di prensa eksperensha ku pasaheronan ta tin ku diferente kompanianan aereo,


text: ORANJESTAD: Diaranson merdia na den un esfera ameno y positivo na JFK Education Center a tuma luga firmamento di contract nobo pa intructornan di landamento. Presente na e ocasion special aki tabata Parlamentario, sra. Shailiny Tromp – Lee y sr. Hendrik Treveden, directora di Departamento di Enseñansa sra. Anne Marie Proveyer – Groot y ekipo di DEA como tambe sra. Josephine Albertus di Sindicato SIMAR. E proyecto di landamento escolar inicia 17 di januari di aña 1993. E aña aki tin 34 scol basico y 2 scol special ta haya les di landamento. Aña escolar 2021- 2022 un total di 655 alumno di 3 klas a gradua y a ricibi nan diploma A y 129 alumno a ricibi diploma B. Un total di 784 alumno a ricibi nan diploma. Pa mas di binti aña e instructornan di landamento tabatin contract pa periodo di 1 aña. Minister Endy Croes a inidica cu su prome reunion ora e la asumi e cartera di enseñansa y deporte tabata cu Sindicato SIMAR. Unda cu SIMAR a expresa cu un di nan prioridadnan tabata pa cambia e contracto di e instructonan di landamento pa uno mas faborabel. Minister Endy Croes a traha riba esaki y awe e la wordo concretisa. E 19 instructonan di landamento a firma nan contract nobo di un periodo di 5 aña cu ta facilita e proceso unda cu un por bay un banco y haci prestamo. Minister Endy Croes ta gradici Directie Onderwijs, Departamento di Recurso Humano y DPS pa nan cooperacion y colaboracion pa por a logra realisa e contracto aki. Por ultimo e mandatario ta felicita e instructornan cu awe a firma nan contract nobo. Alabes ta gradicinan pe bunita trabou cu nan ta eherece.


text:
Publiká riba 23 Aprel 2020
Willemstad – En bista di e diferente medidanan tumá rònt mundu pa e pandemia COVID-19, Servisio di Atmishon no por duna servisio manera kustumber. Konsekuentemente residentenan ku ta permanesé na Kòrsou ku un pèrmit di estadia, tambe ta kore riesgo ku nan permit di estadia a kaduká of ta bai kaduká. Mirando e situashon aki, Minister di Hustisia a alarga e temporada ku por renobá pèrmit.
Por lo general, residentenan tin 3 luna di tempu despues ku nan pèrmit di estadia kaduká, pa alargá esaki sin konsekuensha pa nan derecho di residensia durante un periodo di toleransia (esaki no ta konta pa reglanan di naturalisashon). For di 13 di mart 2020 ta ekstendé e periodo di toleransia aki ku 3 luna. E ta konta pues pa personanan ku nan periodo di toleransia a kaduká durante e periodo di krisis aki.
Por ehèmpel: e pèrmit di persona X a kaduká dia 13 di mart 2020, e persona aki tin un periodo di toleransia di 3 luna te dia 30 di yüni 2020, pero no por a pidi ekstenshon pa motibu ku e lokètnan no tabata asesibel pa públiko. E persona aki pues lo haña espasio te dia 30 di september 2020 pa entregá petishon pa ekstendé su pèrmit.
Turistanan pega na Korsou
Turistanan ku ta pegá na Kòrsou pa motibu ku vianan aereo di Kòrsou i sobrá di mundu a sera, mester hasi esfuerso pa mas tantu posibel yega nan destinashon via otro rutanan, momentu ku esaki bira posibel. Estadia legal di e grupo aki ta na punto di kaduká. Minister di Hustisia, mr. Quincy Girigori, a disidí ku por lo pronto lo tolerá e grupo di kua e estadia a kaduká den e temporada di krisis aki, riba nos isla.
Esaki ta konta pa turistanan ku riba 13 di mart 2020 tabata permanesé na nan residensia turístiko, di forma legal, i ku na e momentunan aki ainda ta na Kòrsou, sin posibilidat pa por regresá nan pais. Manera e posibilidat presentá i retirá e situashon di krisis, e turistanan aki mester regresá nan pais òf un destinashon alternativo, kaminda bou di sirkunstanshanan normal lo no risibí niun prohibishon di ingreso.


text:
Showing all 2 results
Ortografia di Papiamentu – Buki di Instrukshon$ 13,74 O.B Excl.
Fls 25.01
Ortografia ta un kombenio pa skirbi un idioma na sierto manera. Esaki ta pa logra ku tur hende ta skirbi e idioma meskos, pa asina fasilitá lesamentu i skribimentu di e idioma.
Ortografia i Lista di palabra Papiamentu Buki di Oro$ 16,49 O.B Excl.
Fls 30.01
Ortografia i Lista di palabra Papiamentu ta un buki ku ta ofresé reglanan ofisial di nos ortografia, siguí pa un lista básiko ku ta kontené un kantidat di palabra di uso general na papiamentu. A duna e buki akí un nòmber di kariño, esta Buki di oro. Esaki ta djis pa indiká e balor altu ku idioma papiamentu tin pa nos tur komo idioma di uso general. E reglanan di ortografia i e lista i palabra tin ku aportá na uniformidat ora ta trata skirbimentu di papiamentu na benefisio di tur esnan ku ke lesa papiamentu fásilmente i skirbié na un manera korekto. E buki ta pa tur siudadano en general i partikularmente pa funshonario públiko, profeshonal, dosente i studiante i pa skol.


text:
- Kiko bo por spera di anestesia kirúrgiko.
Bo ta sera konosí ku bo anestesista promé ku bo operashon. E anestesista ta bai kontrolá bo historia médiko i evaluá e nesesidatnan spesífiko pa bo prosedura pa determiná ki tipo di anestesia ta mas mihó pa bo prosedura. Bo anestesista tambe lo sòru pa bo ta kla pa e operashon.
Ora bo ta preparando pa bo operashon, ta sumamente importante pa bo laga bo anestesista i sirugano sa lo siguiente:
- Si bo a yega di sufri komplikashon di anestesia
- Si bo ta sufri di síntoma di ferkout òf grip
- Si bo ta husando remedi pa trata doló
- Si bo tin alérgiko pa medikashon di anestesia òf pa latex
- Si bo tin un historia di pròp di sanger
Unabes bo anestesista i siruhano a duna lus bèrdè pa bo operashon, bo ta keda transportá pa e sala di operashon. Den sierto kaso e pashènt ta haña e remedi di anestesia promé ku e keda transportá pa sala di operashon.
Durante i despues di Operashon
- Durante Operashon
Bo anestesista òf un miembro di e tim di kuido anestétiko lo keda ku bo durante hinter e operashon. E anestesista ta kontrolá bo kurason, preshon, rosea i nivel di konementu durante e operashon i ta hasi adaptashon den bo remedi di anestesia si esaki ta nesesario.
Dependé e prosedura, e pashènt por haña e opshon pa skohe e nivel di anestesia ku nan ta preferá. Esaki ta un desishon di e anestesista i e siruhano. Tin diferente nivel di anestesia pa algun prosedura, pero kasi semper tin e opshon pa bai bou di anestesia kompleto. Promé ku bo operashon e anestesista i siruhano lo palabrá e opshonnan ku bo.
- Despues di Operashon
Manera e pashènt lanta di su anestesia, un miembro di sala di operashon lo alertá e famia ku ta den sala di espera. Un miembro di famia, i den kaso di pashèntnan di pedatria tur dos e mayornan i/òf voogd, por bishitá e pashènt den kamber di rekuperashon.
Si bo mester hasi un operashon poliklínika bo por bai kas asina e anestesia a sali for di bo sistema i e anestesista a indiká ku bo por bai. Den kaso di un otro operashon, enfermeranan ta hibabo un kamber den hòspital. Si tin sierto prekupashon pa e manera ku bo kurpa ta reakshoná riba sea e operashon òf e anestesia, bo ta keda den e kamber di rekuperashon kaminda un anestesista ta monitoriá bo situashon te ora bo ta kla pa un enfermera hibabo un kamber di hòspital. Den sierto kaso, por ehèmpel ora di un operashon na e wesu di lomba, e pashènt ta keda monitoriá pa un médiko.
- Doló despues di Operashon
E meta di manehá e dolo despues di operashon ta pa yuda e pashènt manehá e dolo ku e ta sinti despues di un operashon. Asina e dolo no ta distraí e pashènt di su aktividatnan diario i e por funshoná i partisipa na terapia físika. Operashonnan ortopédiko ta resultá den doló. Pa eliminá doló kompletamente despues di un operashon e pashènt lo mestere di ta bou di anestesia total, pero esaki ta retrasá e rekuperashon riba término largo.
Despues di operashon ta manehá bo doló na varios manera. Un médiko ta monitoriá bo situashon durante e prome fase di bo rekuperashon den kamber di rekuperashon i despues den bo kamber di hòspital. E ta yuda manehá bo remedi segun bo nivel di doló spesífiko.
Asina e doló baha den e dianan despues di bo operashon, bo ta kuminsá haña remedi oral ku ta yuda ku e doló. Depende e prosedura, bo siruhano por preskribí remedi kontra doló pa uso despues ku bo sali for di hòspital. Si bo ta prekupá tokante bo rekuperashon, por fabor tuma kontakto ku ofisina di bo siruhano.
Spesialista Pain Clinic
Mattanje Arion - Vreden - Anestesista
Monique Calmes - Anestesista
Monique Calmes a studia medisina na Universidat di Leiden na Hulanda i a spesialisá den anestesiología na Universidat Sentro Médiko na Utrecht ku un enfoke riba medisina di doló. Promé ku su spesialisashon e la kompletá dos aña respektivamente komo médiko na departamento di emergensia na ‘t Lange Land Hospital na Zoetermeer na Hulanda i na kuido kirúrgiko intensivo di Vrije Universiteit Medical Center. Calmes ta sertifiká den medisina hiperbáriko (pa emergensia di sambuyá) i ta presidente di e komitiva di reanimashon. Di 2007 pa 2019 e la traha komo un anestesiólogo na Sint Elisabeth Hospitaal i despues a sigui pa Curaçao Medical Center.
Calmes tin un pashon pa edukashon i ta un instruktor di ACLS, PALS, ACLS-proveedó eksperensiá i ATLS. Tambe e ta direktor di kurso di ATLS. E tabata direktor di kurso di Caribbean Emergency Airway Course i un miembro di fakultat di e Caribbean Emergency Care Course. Aktualmente e ta ko-direktor di e Basic Critical Care Course.
Aktualmente Calmes tambe tin e ròl di miembro di direktiva di LVMPILC (Asosashon nashonal pa spesialistanan médiko ku ta laborá na CMC).
Juan Camilo Lopez de Mesa Betancur- Anestesista
Dr. Juan Camilo Lopes de Mesa Betancour ta un anestesiólogo i intensivista ku treinen riba tereno di kuido neuro-intensivo. E tin 10 aña ta traha na Kòrsou i ta focus konstantemente riba prioridat òf seguridat i responsabilidat di e pashèntnan ku malesanan krítiko i e pashèntnan den sala di operashon.
Gustavo Jaramillo Sanchez - Anestesista
Dr. Jaramillo ta responsabel pa seguridat di e pashèntnan; promé, drante i despues di sirugia. Bida di un pashènt ta asina vulnerabel ora e ta riba mesa di operashon. Durante hinter e operashon dr. Jaramillo ta vigilá e pashènt, no djis pa aliviá e doló, pero tambe pa regulá señalnan vital i atendé kualke kondishon inesperá. Dr. Jaramillo ta hasi su máksimo pa protehá bida di kada pashènt.
E ekspertisio profeshonal di e sendído fuerte di responsabilidat di un anestesista ta duna e pashènt seguridat i speransa. “Nos ta hasi uso di nos wowo, orea, serebro i kurason pa sinti e respirashon, batimentu di kurason, pulso i fluho di sanger di e pashènt. Ku otro palabra: nos a angel wardadó di tur pashènt ku mester bai sala di operashon.” Anestesistanan ta kuida pashèntnan ku ta resien nasí te ku 100 aña. Nos ta duna nos pashèntnan anestesia pa tur sirugia (di serebro, apdómen òf pechu, wesu, sirugia plástiko, na wowo, urológiko, trouma).
Kada mama ku ta duna lus hasiendo uso di cesárea, tin un anestesista i meskos ta konta pa hopi mama ku ta duna lus vaginal. 18 Aña pasá ami ku mi otro koleganan anestesista a disidí pa kuminsa e servisio di Management of Chronic Pain. Awor nos ta 4 anestesista ku ta purba yuda hopi pashènt na Kòrsou i otro islanan pa kontrolá nan doló i/òf purba biba ku esaki mas mihó posibel. Dr. Jaramillo ta un miembro aktivo di American Society of Anesthesia, di American Society of Regional Anesthesia, European Society of Anesthesia i European Society of Regional Anesthesia.
John Theunissen - Anestesista
Dr. John P G Theunissen ta un anestesiólogo integral ku hopi eksperensia ku pashèntnan krítiko, traumatologia, sirugia torákika, neurosirugia, pediatria, urologia, opstetrika i sirugia general i ortopedia, oftalmologia i otorinolaringologia. Na 1983 e la gradua na Universidat di Groningen na Hulanda i despues e la traha na e departamento di emergensia na Sint Elisabeth Hospitaal na Kòrsou pa 2 aña i mei. Despues e la hasi un estudio riba tereno di anestesiologia na Universidat di Gent na Bèlgika i a terminá esaki na 1992. Na e Universidat di Gent e la traha komo miembro di staf spesialisá riba tereno di kuido intensivo. Na 1993 e la regresá na SEHOS i despues a pasa over pa Curaçao Medical Center. E ta papia Hulandes, Ingles i Papiamentu ku fluidez.
Dr. Theunissen tin sufisiente eksperensia ku diferente sorto di anestesia. For di 1998 e tabata hefe di e departamento di anestesia na SEHOS i e hefe di e departamento di kuido intensivo na SEHOS for di 1993 te 2015 i di 2015 pa 2019 e la fungi komo hefe di sala di operashon na SEHOS. Aktualmente i for di 2020 e ta hefe di anestesiologia, di sala di operashon i di departamento di kuido intensivo na CMC.
Luis Loaiza Atehortua - Anestesista
Komo un anestesista allround mi tin eksperiensa den maneho di anestesia di diferente spesialismo (trouma/ortopédiko, torakika, sirugia general, pediátriko, opstetria, neurosirugia, oftomologia i urologia). Mi tin sufisiente eksperiensia den diferente téknika di anestesia.
Na Sehos mi a traha na departamento di ICU pa kasi 20 aña den maneho krítiko di pashènt di ICU, apoyando e ventilashon i invashon mekániko di tur pashènt. Tambe mi tin hopi eksperiensia den maneho króniko klinika i tratamentu di doló serka pashèntnan ku ta sufri di doló kroniko. Mi ta e hefe di e departamento di doló na CMC i tambe mi ta parti di e komishon di transfushon di sanger na CMC.


text:
Den fin di siman a tuma luga un ceremonia special, caminda cu Aruba Taekwondo Bond a entrega un total di diesseis certificado na e atletanan di diferente scol rond di Aruba. Moises Fernandez ta presidente di e asociacion, el a conta cu e examen di eerste, tweede y hasta vijfde dan a tuma luga aña pasa den luna di december pero debi na contra tempo; no a a ricibi e certificadonan na ora. E certificadonan ta bin for di South Korea, unda e federacion mama di taekwondo, esta; Kukkiwon ta situa.
E participantenan por ta sigura cu e black belt ta uno original y reconoci pa e Kukkiwon. Kukkiwon ta supervisa tur organisacion di taekwondo rond mundo. E atletanan cu a ricibi certificado ta pertenece na cuater scol di taekwondo rond di nos isla.
E proximo paso cu lo tuma luga ta e examen pa fin di aña. Aruba Taekwondo Bond ta organisa anualmente dos examen pa aña. Fernandez a conta tambe cu ta mirando un interes grandi pa cu taekwondo na Aruba. Tin hopi scol di taekwondo rond di nos isla, practicamente den tur districto tin un scol, pa cual ta hacie mas facil pa esunnan interesa pa join. Cu aña escolar nobo, ta motiva tur hoben cu no ta practicando un deporta pa considera taekwondo. E atletanan di taekwondo regularmente ta bay den exterior pa representa nos isla den taekwondo.


text:
Djárason último trahadónan sosial a risibínan sertifikado pa e método di taksashon“GezamenlijkInschatten van Zorgbehoeften” .
Sento Hubentut i Famia(CJG) a introdusí e método di trabou “GezamenlijkInschatten van Zorgbehoeften”. Señoranan NicolleVerstraeteni Tanja Boeije di “Nederlands Centrum Jeugdgezondheid” tabata e trainernanpa ku e método aki. Un di e metanan prinsipal pa a introdusí e forma nobo di trabou aki ta pa analisá i taksahuntu kue kliente su situashon. Ademas e método ta fasilitá señalamentu di e posibel nesesidat pa kuido i/o sosten sosialserka e kliente, hóben o famia.
Banda di e trahadónan di CJG e trahadónan di Desaroyo Integral di Bario i Direktorado Komunidat i Kuido tambe a tuma parti na e training. CJG kier di e forma aki sigui traha riba e kalidat di yudansa alabes garantisá kontinuidat, uniformidat i trabou den koperashon. Pabien na tur e trahadónan sosial


text:
Pasa angua sin sita na Mariadal i Plasa Chicu Goeloe na Antriol tambe
Kralendijk – Kompleho Deportivo Jorge Nicolaas ta habrí dia 30 di aprel, Dia di Rincon, di 09:00 te 11:30 or i di 13:30 – 17:30 or pa suidadanonan ku ke pasa angua kontra corona. E dia ei ta posibel pa pasa e promé angua kontra corona sin sita. Riba Dia di Rincon ta posibel tambe pa pasa e promé angua kontra corona sin sita for di 9.30 te 13.30 or na Plasa Chicu Goeloe na Antriol. Na Fundashon Mariadal por pasa angua sin sita for di 09:00 te 14:00 or.
Suidadanonan por bin na e sitionan akí tambe pa den tur konfiansa hasi pregunta tokante bakunashon na dòkter. Tambe nan por pasa e di dos angua na e tres sitionan di bakunashon promé ku 5 siman despues di e promé angua. Entre e promé i e di dos angua mester tin minimalmente tres siman sí. For di djaluna 3 di mei ta prolongá pasamentu di angua den bario ku un siman. Dentro di poko departamento di Salubridat Públiko ta anunsiá e dianan i e oranan.